TAK MASUK AKAL KAITKAN TANGKAPAN PEMIMPIN DAP DENGAN TANJUNG PIAI

Berhubung penahanan beberapa pemimpin DAP di bawah Sosma kerana dikaitkan mempunyai hubungan dengan Harimau Pembebasan Tamil Eelam atau LTTE, para pemimpin parti itu seharusnya belajar mengawal diri.
Dalam keghairahan sebahagian pemimpinnya mengeluarkan kenyataan mempertikaikan tindakan polis melakukan penangkapan itu, mereka mesti sedar mereka kini adalah sebahagian daripada kerajaan yang memerintah negara jni.
Sebagai parti kerajaan, kenyataan yang dikeluarkan tidak boleh lagi seperti ketika DAP dalam pembangkang sebelum ini.
Sebagai pembangkang dahulu, tentu saja DAP boleh mengeluarkan kenyataan yang keras atau seumpamanya, tetapi setelah berada dalam kerajaan, langkah itu tidak perlu lagi.
Jika ia dilakukan, bermakna DAP sebagai kerajaan telah mempertikaikan kerajaan yang ia menjadi sebahagian daripadanya.
Tidakkah ia nampak macam kelakar dan tidak munasabah?
Yang paling tidak logik ialah apabila seorang pemimpin DAP, M Kulasegaran mendakwa, tangkapan yang dilakukan polis itu adalah kerana PRK Tanjung Piai yang akan diadakan tidak lama lagi.
Di mana logiknya tangkapan pemimpin DAP yang dikaitkan dengan LTTE itu ada kaitannya dengan PRK Tanjung Piai, sedangkan DAP bersama PH adalah sebahagian kerajaan yang sedang memerintah dan bukannya pembangkang?
Adakah kerajaan sendiri mahu mensabotaj calon parti kerajaan?
Lagi pula, yang bertanding di Tanjung Piai adalah Bersatu yang mungkin berhadapan dengan calon UMNO atau MCA?
Apa kaitannya DAP dan LTTE dengan Tanjung Piai?
Kalau mahu dikata untuk mendapatkan undi masyarakat India pula, ia juga tidak masuk akal kerana jumlah pengundi India di Tanjung Piai hanya satu peratus saja serta tidak banyak pengaruhnya.
Dalam hal ini, harus difahami tindakan polis itu adalah semata-mata demi keselamatan negara daripada ancaman pengganas dan keganasan.
Orang Islam sendiri sebelum ini ramai yang ditahan kerana dikaitkan dengan Al-Qaeda, Isis dan lain-lain kumpulan yang dikaitkan dengan keganasan.
Kenapa ketika itu kita semua boleh menerimanya?
Kenyataan Menteri Dalam Negeri, Muhyiddin Yassin bahawa polis mempunyai bukti kukuh dalam melakukan tanggapan itu hendaklah diyakini dan dipercayai sepenuhnya demi keselamatan negara ini.
DAP kena banyak bertenang menghadapi keadaan ini dan berilah kepercayaan kepada pihak polis menjalankan tugasnya.
Dalam masa yang sama, sedarlah juga DAP kini sudah jadi kerajaan, bukan pembangkang macam dulu lagi.
Sudah jadi kerajaan, tindakan atau kenyataan mesti macam kerajaan juga.
Gunakanlah saluran yang betul dalam kerajaan untuk menyuarakan sesuatu perkara atau bantahan.
Lupakanlah perangai pembangkang seperti sebelum ini, kecuali jika DAP sudah rindu mahu jadi pembangkang semula?
(ShahbudinHusin 13/10/2019)

0

0

votes
Article Rating
Kongsikan artikel ini


ADA BENARNYA KATA2 KJ KALI INI…..

Walaupun Anwar Ibrahim pada minggu lalu meminta orangramai berhenti daripada bertanyakan kepada Tun Mahathir Mohamad tentang tarikh peralihan kuasa, apa yang dinyatakan oleh Khairy Jamaluddin ini tidak boleh pula dinafikan kebenarannya.
Menurut Ahli Parlimen Rembau itu, peralihan kuasa bukan merupakan isu politik semata-mata, sebaliknya turut berkaitan ekonomi, perniagaan dan pelaburan untuk negara.
Katanya, kekaburan tentang peralihan kuasa kepada Anwar Ibrahim boleh menjejaskan keyakinan pelabur ke negara ini.
“Keputusan pelaburan di Malaysia sangat dipengaruhi oleh kepastian politik.
“Oleh sebab kini wujudnya ketidaktentuan politik berikutan kekaburan berhubung peralihan kuasa, sektor swasta merosot kerana sektor perniagaan tidak sedia membuat pelaburan berikutan hala tuju ekonomi yang tidak jelas,”kata beliau lagi.
Rasanya tiada masalah untuk kebayakan daripada kita bersetuju dengan apa yang diluahkan KJ kali ini.
Apa yang beliau suarakan ada kebenarannya.
Tambahan lagi, setelah 16 bulan PH memerintah negara ini, ekonomi masih lembab, dunia perniagaan merosot dan ramai ahli-ahli perniagaan yang bersungut.
Apakah kita mahu negara terus terjerumus dalam ketidaktentuan ekonomi yang lebih panjang?
Sudah tentu, salah satu sebabnya ialah kerana peralihan kuasa daripada Tun Mahathir kepada Anwar masih lagi kabur dan tiada kepastian.
Lebih-lebih lagi, kadangkala seperti tidak pasti sama ada Tun Mahathir mahu menyerahkan jawatan Perdana Menteri kepada Anwar atau tidak.
Maka, untuk kebaikan negara, pertumbuhan ekonomi dan dunia perniagaan berkembang, mahu tidak mahu, kepastian berkenaan penyerahan jawatan itu harus segera dimuktamadkan.
Bilakah agaknya penentuan tentang penyerahan jawatan itu sebaik-baiknya mesti diputuskan?
(ShahbudinHusin 14/10/2019)

0

0

votes
Article Rating
Kongsikan artikel ini


SEBAGAIMANA TEGAS DALAM LTTE, PDRM HARUS JUGA TEGAS DALAM KES AZMIN – EZAM

1. Kita alu2kan tindakan pantas PDRM didalam isu yang membabitkan LTTE.
2. Kita bersetuju bahawa tiada kompromi didalam isu keselamatan negara tanpa mengira kedudukan dan fahaman politik.
3. Kita menggesa PDRM mengambil sikap dan tindakan serupa terhadap mana2 individu yang boleh menggugatkan keselamtan negara.
4. Ini termasuk dalam kes yang membabitkan Menteri Ekonomi yang dituduh secara terbuka oleh seorang individu dengan bukti video yang jelas., didalam kamar dan CCTV di luar kamar dan koridor hotel berkaitan.
5. Menteri yang terbabit kes berat seperti itu juga jelas merupakan satu ancaman kepada kselematan negara kerana ianya membuka ruang kepada negara2 dan kumpulan berkepentingan yang mempunyai konflik ekonomi dengan negara kita menggunakan isu itu untuk kepentingan yang memihak kepada mereka.
6. PDRM seharusnya tidak tunduk kepada PM yang jelas mempunyai kepentingan politik dalam hal ini dan berpotensi menggunakannya untuk tujuan politik beliau sendiri.
7. PDRM seharusnya bertindak secara konsisten dan profesional seperti kes LTTE ini dalam semua kes2 lain khususnya kes yang membabitkan kepentingan politik individu tertentu termasuk PM.
8. Saya menggesa PDRM segera melakukan tangkapan terhdap menteri terbabit sepertimana yang dilakukan keatas ahli2 politik lain seperti dalam kes LTTE ini. Alasan-alasan yang diberikan dalam melengahkan kes membabit menteri ini tidak boleh diterima sama sekali.
9. PDRM mesti bebaskan diri daripada menjadi alat kpada mana2 pihak yang berkompromi dengan isu keselamatan negara termasuk PM.
10. PM dalam sebuah kerajaan yang melaungkan reformasi dan perubahan tidak boleh mempamerkan kepada dunia sikap double standard dan memilih bulu serta menguasai pasukan polis demi kepentingan politik beliau sendiri yang mahu terus menjadi PM dan berkuasa.
11. Ini adalah petanda jelas pengkhianatan dan pembohongan PM kepada semangat reformasi yang menjadi asas kepada sokongan rakyat didalam PRU lalu.
Mohamad Ezam Mohd Nor
13 Okt 2019, 14 Safar 1441H

0

0

votes
Article Rating
Kongsikan artikel ini


AWAL TAHUN 2020 SEBAIK-BAIKNYA MESTI SUDAH ADA TARIKH SERAH KUASA

Baru-baru ini Anwar Ibrahim telah mendedahkan sebab mengapa Tun Mahathir Mohamad tidak mahu menentukan tarikh sebenar untuk menyerahkan jawatan kepadanya.
Menurut beliau, Tun Mahathir memberitahunya, soalan media yang berterusan tentang peralihan kuasa seolah-olah menggesanya segera meletakkan jawatan sehingga membuatkannya seperti seorang Perdana Menteri yang tidak berfungsi.
“Tun Mahathir telah mengulangi kata-katanya, tetapi biasalah Tun Mahathir kadang-kadang kata setahun (lagi), dua tahun, tiga tahun dan ia kelihatan seperti beliau mahu mengelak.
“Saya kata tidak, saya adalah Perdana Menteri menunggu dan orang ramai terus-menerus (bertanya), pada setiap sidang media (termasuk) CNN bertanya bila anda (Tun Mahathir) akan bersara.
“Saya takkan pandang ringan perkara ini. Berikan beliau masa dan teruskan (tugasnya). Itu adalah apa yang beliau katakan kepada saya dan saya menghargai tindakannya.
“Katanya, Anwar, saya telah janji dan saya akan kotakannya. Tapi jangan macam ini – paksa saya, buat saya umumkan tarikh sebenar kerana saya akan jadi (seperti) Perdana Menteri yang tidak berfungsi (
lame duck
),” jelas Anwar lagi.
Sehubungan itu, Anwar turut mengingatkan bahawa ada perjanjian bertulis berhubung peralihan kuasa tersebut yang menyatakan bahawa Tun Mahathir sebagai Perdana Menteri, Dr Wan Azizah Wan Ismail sebagai Timbalan Perdana Menteri dan seterusnya beliau akan mengambil alih selepas dibebaskan dari penjara.
Tambah Anwar, tidak adil bagi Tun Mahathir, dirinya dan negara jika orang ramai tidak henti-henti membuat spekulasi berhubung perkara itu.
Justeru, Anwar yang merupakan Ahli Parlimen Port Dickson meminta semua pihak tidak terus bertanyakan kepada Dr Mahathir berhubung peralihan kuasa yang sudah dipersetujui itu.
Bagaimanapun semalam, Ahli Parlimen Rembau, Khairy Jamaluddin berkata di Dewan Rakyat, kekaburan tentang peralihan kuasa daripada Tun Mahathir kepada Anwar boleh menjejaskan keyakinan pelabur ke negara ini.
“Keputusan pelaburan di Malaysia sangat dipengaruhi oleh kepastian dalam politik.
“Oleh sebab kini wujudnya ketidaktentuan politik berikutan kekaburan berhubung peralihan kuasa, sektor swasta merosot kerana sektor perniagaan tidak sedia membuat pelaburan berikutan hala tuju ekonomi yang tidak jelas,” kata bekas Menteri Belia dan Sukan itu.
Dalam hal ini, rata-rata ramai yang bersetuju dengan pandangan KJ, tambahan lagi Tun Mahathir sudah berusia lebih 94 tahun dan apa-apa saja boleh berlaku kepadanya dalam bila-bila masa.
Maka itu, kepastian tentang peralihan kuasa atau penyerahan jawatan itu semestinya dipersiapkan lebih awal untuk mengelakkan kekalutan yang sukar dijangka di masa akan datang.
Mengikut janji mulut awal Tun Mahathir sendiri, beliau hanya mahu menjadi Perdana Menteri selama dua tahun saja bagi membolehkannya memperbaiki kerosakan negara dan memulihkan ekonomi.
Tempoh dua tahun bermula daripada tarikh mengangkat sumpah pada 10 Mei 2018 ialah 10 Mei 2020.
Sesuai dengan pandangan KJ yang dipersetujui ramai bahawa kekaburan tentang peralihan kuasa itu mesti segera diberi pencerahan demi kebaikan negara dan agar kesuraman ekonomi dapat dipulihkan, adalah dirasakan sebaik-sebaiknya menjelang awal tahun 2020 iaitu tahun depan, penyerahan jawatan kepada Anwar itu sudah pun ada tarikhnya yang khususnya.
Tidak boleh lagi ketidaktentuan dibiarkan berterusan kerana nampaknya selagi tiada kepastian, lagi banyak kekalutan dalam politik dan kesuraman ekonomi yang berpanjangan.
Bermakna, menjelang awal tahun depan, tarikh untuk Anwar menjadi Perdana Menteri ke-8, tidak boleh tidak, mesti segera ditentukan bagi mengelakkan segala ketidaktentuan.
Dengan adanya tarikh penyerahan jawatan itu, ketidaktentuan dalam politik dan ekonomi dapat segera ditamatkan.
Dengannya juga, Anwar dapat mempersiapkan dirinya untuk menerajui negara ini.
Dan dengan sendirinya selepas itu tiadalah lagi suara seperti mendesak Tun Mahathir meletakkan jawatan atau pihak berkepentingan yang memintanya menjadi Perdana Menteri sehingga habis penggal.
Bukankah ia sesuatu yang lebih baik untuk kita semua?
Tun Mahathir pun seharusnya rasional dalam hal ini dan tidak hanya memikirkan kedudukannya yang mungkin tidak lagi berfungsi apabila tarikh penyerahan jawatan sudah ditentukan, tetapi harus juga memikirkan kedudukan Anwar dan PH yang turut dilihat tidak berfungsi apabila ketidaktentuan mengenai peralihan kuasa masih lagi berterusan.
Lagi pula, ketika Tun Mahathir pada 2002 dahulu dengan sukarela menetapkan tarikh penyerahan jawatannya pada 31 Oktober 2003 kepada Tun Abdullah Badawi, dalam jangka masa hampir setahun tempoh peralihan waktu itu, adakah beliau menjadi Perdana Menteri yang tidak berfungsi?
Bukankah ketika itu masih banyak projek besar untuk negara, antaranya pembinaan rel berkembar Utara ke Selatan dan Jambatan Bengkok di Johor Bahru masih dapat dipersetujui oleh kabinet?
(ShahbudinHusin 15/10/2019)

0

0

votes
Article Rating
Kongsikan artikel ini


CUMA SATU SAJA, JANGANLAH PONTENG MESYUARAT LAGI SELEPAS INI…..

Ada dua perkara menarik berlaku tentang Timbalan Presiden PKR merangkap Menteri Hal Ehwal Ekonomi, Azmin Ali hari ini.
Pertama, sejak sekian lama tanpa pencerahan, beliau menegaskan tiada sebab baginya untuk keluar atau meninggalkan PKR dan menubuhkan parti baru atau menyertai mana-mana parti lain.
Ini kerana, katanya, kedudukan beliau adalah berdasarkan mandat yang selesa daripada ahli-ahli PKR.
“Saya telah dipilih dan saya diberi mandat besar dalam PKR dan bukan saya sahaja, seluruh pasukan PKR kita dapat undi dua pertiga dalam pemilihan parti.
“Jadi tidak ada sebab untuk saya tinggalkan parti melainkan ada yang cemburu nak tendang saya keluar daripada parti. Itu terpulang kepada mereka.
“Tapi saya komited kepada parti dan akan tetap dalam parti dan bina parti dan sokong kepimpinan dan juga ahli,” katanya kepada pemberita di lobi Parlimen.
Kedua, hari ini juga buat pertama kali Azmin sedia meluangkan masa bertemu, berbincang dan minum kopi bersama Presiden PKR, Anwar Ibrahim di lounge Parlimen selama kira-kira 30 minit.
Setelah tidak pernah hadir mesyuarat PKR sejak November tahun lalu dan dilihat berkrisis dengan beberapa kali berperang dalam kenyataan media dengan bossnya itu, pertemuan hari ini tentunya bukan suatu kebetulan.
Apalagi, pertemuan itu diadakan di ketika yang sama beliau mengeluarkan kenyataan tidak akan meninggalkan PKR serta sedia menyokong kepimpinan sedia ada.
Kalau pun bukan dirancang, ia tidak lain menunjukkan kesediaan dan lapangnya dada beliau pada waktu ini dalam menerima kepimpinan Anwar selaku Presiden PKR dan bakal Perdana Menteri ke-8 selepas Tun Mahathir Mohamad.
Jika tiada kelapangan dalam jiwanya, Azmin tentu saja boleh mengelak untuk minum kopi bersama Anwar sebagaimana beliau mengelak hadir mesyuarat selama 11 bulan sebelum ini.
Walaupun Anwar mengatakan pertemuan minum kopi yang turut dihadiri Saifuddin Nasution Ismail, Setiausaha Agung PKR itu bukan mesyuarat perdamaian, tetapi yang nyata ini adalah sesuatu yang positif yang diperlihatkan oleh Azmin, bukan saja untuk PKR, tetapi juga buat PH serta kerajaan.
Dengan keadaan itu, PKR tiada lagi elemen perpecahan yang boleh dijadikan alasan untuk mengganggu-gugat janji peralihan kuasa kepada Anwar sebagaimana yang sudah dipersetujui serta dijanjikan.
Cuma, selepas ini diharap Azmin terus menunjukkan komitmennya kepada PKR serta jawatan Timbalan Presiden yang sedang disandangnya dengan tidak lagi ponteng mesyuarat sebagaimana dilakukannya 11 bulan sebelum ini.
Hadir dan berilah komitmen kepada PKR sebagai parti yang berasaskan reformasi dan menjadi harapan rakyat sejak tercetusnya gelombang bermula 1998 yang lalu.
(ShahbudinHusin 15/10/2019)

0

0

votes
Article Rating
Kongsikan artikel ini


APA SEBENARNYA GERAKAN HISHAMMUDDIN UNTUK HALANG PERALIHAN KUASA KEPADA ANWAR?

Berikut adalah antara petikan kata-kata Anwar Ibrahim di Parlimen semalam ketika menjawab celahan Bung Mokhtar Radin, Ahli Parlimen Kinabatangan berkaitan peralihan kuasa ketika beliau membahaskan Belanjawan 2020:-
“Saya harap kalau Kinabatangan tandatangan,
sign
 ke arah (pihak) ini, jangan
sign
 yang lain.
“Ini masalahnya nak ikut sangat Sembrong…Semua karut.
“Semua ini kadang-kadang nak survive diri, nak tutup siasatan SPRM (Suruhanjaya Pencegahan Rasuah Malaysia). Kita tak mahu itu.
“Politik ini bukan kerana ugutan, mesti ada prinsip, sama ada didakwa di mahkamah atau diugut masuk penjara, prinsip jangan digadai.
“Beritahu Sembrong”.
Beberapa Ahli Parlimen BN lain turut mencelah bertanya berkaitan peralihan kuasa itu, tetapi jawapan Anwar yang mengaitkan Hishammuddin Hussein, Ahli Parlimen Sembrong seolah-olah ada gerakan untuk menggagalkan peralihan kuasa itu, tentu saja menarik untuk diperkatakan, selain pasti mengejutkan banyak pihak.
Selama ini, gerakan itu hanya merupakan cakap-cakap yang tidak pasti dan tidak disebut secara terang-terangan.
Dalam hal ini, jika tidak sahih dan tidak pasti adanya gerakan itu, mustahil Anwar berani menyebutnya secara terbuka dan berterus-terang di dalam Parlimen.
Apa lagi, pada petang semalam pula, Majlis Setiausaha Pakatan Harapan turut mengeluarkan kenyataan media menggesa Hishammuddin dan rakan-rakan beliau daripada UMNO agar menghentikan kempen mengajukan idea penubuhan kerajaan tanpa penyertaan DAP dan Amanah.
Majlis Setiausaha menegaskan, PH sentiasa berpegang teguh kepada Muafakat Pakatan Harapan yang dipersetujui PKR, Bersatu, DAP dan Amanah untuk kekal bersatu dalam kerajaan yang turut merangkumi keanggotaan Warisan daripada Sabah.
Berdasarkan apa yang disebut Anwar di Parlimen dan kemudian disusuli dengan kenyataan media oleh Majlis Setiausaha PH itu, jelas bahawa Hishammuddin seperti sedang merancang sesuatu dalam politik negara ini dan ia terlihat bukan lagi sesuatu yang rahsia bagi PH.
Apa sebenarnya gerakan yang sedang dilakukan oleh Hishammuddin?
Kepada siapa beliau mengajukan idea penubuhan kerajaan itu, siapa dalam PH yang memberi restu dan sedia menyokong beliau?
Siapa pula dalam UMNO yang sanggup bersama-sama beliau dalam gerakan tersebut?
Apa matlamat Hishammuddin melakukan gerakan itu – dijanjikan jawatan Timbalan Perdana Menteri atau dinamakan sebagai bakal Perdana Menteri di masa depan?
Memandangkan perkara ini bukan lagi rahsia, malah sudah diperkatakan di dalam Parlimen, Hishammuddin sekarang tidak ada pilihan lain selain perlu berani berterus-terang menjelaskan segala-galanya kepada umum mengenai apa yang disebut oleh Anwar dan Majlis Presiden PH mengenai dirinya itu.
Hishammuddin juga harus menjelaskan beberapa perkara lain yang sejak kebelakangan ini menjadi bualan umum, khususnya dalam UMNO berkaitan dirinya yang antaranya ialah:-
⁃ Benarkah beliau telah mengumpul tandatangan dan akuan bersumpah yang melibatkan beberapa Ahli Parlimen UMNO bagi tujuan menggagalkan peralihan kuasa kepada Anwar?
⁃ Benarkah beliau cuba mengkhianati UMNO dengan pernah berjanji untuk membawa sejumlah Ahli Parlimen UMNO menyokong kepimpinan Tun Mahathir menolak Anwar?
⁃ Benarkah pembubaran UMNO Sabah di mana mereka kemudian beramai-ramai menyertai Bersatu adalah usaha yang didalangi olehnya?
⁃ Benarkah ada sejumlah bayaran bulanan diberikan olehnya kepada beberapa Ketua Bahagian dan Ahli Parlimen UMNO untuk tujuan kepentingan gerakan yang sedang dirancangnya, sekaligus melumpuhkan parti?
⁃ Benarkah hasrat mahu menjadi Setiausaha Agung BN adalah untuk memudahkan lagi akses berjumpa Ketua-Ketua Bahagian dan Ahli Parlimen UMNO bagi kepentingan gerakan yang sedang dirancangnya?
Semua persoalan-persoalan ini memerlukan jawapan berani daripada Hishammuddin, cucu kepada Datuk Onn Jaafar dan anak kepada Hussein Onn, dua tokoh yang sebenarnya terbukti lebih berani dengan meninggalkan UMNO dan tidak menyertai UMNO Baru, lalu akhirnya meninggal dunia di luar parti, sebaik menyedari parti itu tidak lagi sesuai dengan jiwa mereka.
Tetapi, ke arah mana perjuangan Hishammuddin bersama UMNO ketika ini?
(ShahbudinHusin 16/10/2019)

0

0

votes
Article Rating
Kongsikan artikel ini


SELALUNYALAH…..DARIPADA PENAFIAN AKAN JADI KENYATAAN…

Apa lagi yang patut dilakukan selain membuat penafian?
Sebab, tentulah pula mustahil untuk mengiyakan?
Maka, penafian adalah lumrah dan satu-satunya jawapan yang dilihat mampu menyenangkan.
Benar atau tidak, hanya masa dan keadaan akan datang akan menentukannya.
Hishammuddin Hussein tampil menafikan dakwaan mahu membentuk kerajaan baru dengan mengenepikan DAP dan Amanah.
Tun Mahathir Mohamad yang ditanggapi banyak pihak sebagai merestui usaha dan idea Hishammuddin itu juga turut membuat penafian.
Tetapi, selalunya…daripada penafian ia menjadi sesuatu yang benar akhirnya.
Sudah banyak contoh, terutama berkaitan kejadian politik yang mengejutkan, semuanya bermula dengan penafian.
Sana nafi, sini nafi…akhirnya itulah yang terjadi.
Bak kata pepatah, kalau tiada angin, takkan pokok bergoyang.
Lantaran itu, walau sudah dinafi, PH mesti terus berhati-hati.
Untuk sementara waktu, seperti kata Anwar sendiri, penafian itu adalah berita gembira.
Tetapi, bukan untuk selama-lamanya boleh bergembira dan jangan sesekali leka dengannya.
Kerapkali penafian hanya untuk melekakan orang supaya rancangan yang sama atau dalam bentuk lain dapat diteruskan lagi.
Pokoknya, jangan sesekali berhenti berhati-hati.
(ShahbudinHusin 16/10/2019)

0

0

votes
Article Rating
Kongsikan artikel ini


MEMAHAMI YANG TERSURAT DAN TERSIRAT BERKENAAN PERALIHAN KUASA

Dari masa ke semasa, topik peralihan kuasa daripada Tun Mahathir Mohamad kepada Anwar Ibrahim, terus menjadi bualan dan kadangkala hangat diperkatakan.
Tidak saja kepada orang awam dan wartawan yang suka bertanyakan perkara itu, di Dewan Rakyat sendiri pun topik itu kerap menjadi soalan celahan Ahli-Ahli Parlimen yang mahukan kepastian.
Semalam, ketika Anwar membahaskan Belanjawan 2020, beberapa Ahli Parlimen BN bangun bertanyakan soalan tersebut dengan sasaran utama ialah tempoh Tun Mahathir memegang jawatan Perdana Menteri dan tarikh penyerahan jawatan kepada beliau sebagai penggantinya.
Secara tersuratnya, sebagaimana yang dijelaskan oleh Anwar, perjanjian berkaitannya telah pun dimetrai pada 7 Januari 2018, empat bulan sebelum PRU14 dan ketika beliau masih di dalam penjara ketika itu.
Perjanjian itu mengatakan sekiranya PH menang PRU14, Tun Mahathir akan menjadi Perdana Menteri, Dr. Wan Azizah Timbalan Perdana Menteri dan Anwar sebagai Perdana Menteri ke-8 setelah dibebaskan daripada penjara dan layak memegang jawatan tersebut.
Seiringan dengan itu, dua perkara lain yang dipersetujui dalam perjanjian itu ialah membebaskan Anwar daripada penjara seberapa segera yang boleh dan kemudian memohon pengampuan daripada Yang Dipertuan Agong bagi membolehkannya kembali aktif serta memegang jawatan dalam politik.
Meskipun tiada tempoh masa disebut, tetapi yang jelas ialah hanya Anwar dinamakan sebagai pengganti tunggal jawatan Perdana Menteri selepas Tun Mahathir.
Dalam hal ini, Anwar turut menyebut, isu peralihan kuasa itu bukan boleh diputuskan oleh dirinya seorang dan tidak boleh juga dibuat sendirian oleh Tun Mahathir.
Ia sebaliknya, tegas beliau, akan ditentukan oleh ketua-ketua parti gabungan dalam PH.
Itu adalah yang tersurat, manakala yang tersiratnya ialah sebagaimana kita sedia maklum, semua ketua-ketua parti iaitu Muhyiddin Yassin selaku Presiden Bersatu, Lim Guan Eng selaku Setiausaha Agung DAP, Mohamad Sabu selaku Presiden Amanah dan Anwar sendiri selaku Presiden PKR, sentiasa berpegang teguh kepada perjanjian peralihan kuasa itu.
Kesemua mereka tetap mahukan Anwar menjadi pengganti Tun Mahathir.
Sama ada tempoh penyerahan jawatan itu dua tahun, dua tahun setengah atau kurang daripada itu, ketua-ketua parti bersama anggota lain dalam Majlis Presiden PH yang akan membuat penentuan akhirnya.
Selain itu, sebaik PH menang PRU14 lalu, Anwar segera dibebaskan dan permohonan pengampunannya juga diterima dengan senang hati oleh Yang Dipertuan Agong.
Apa yang tersirat daripada hakikat ini ialah Tun Mahathir selaku Perdana Menteri sendiri mahu kedudukan Anwar sebagai penggantinya tidak diragui atau ditangguh-tangguhkan.
Lebih daripada itu, Yang Dipertuan Agong yang sedia memberi pengampuan juga menggambarkan kesediaan baginda melancarkan lagi proses peralihan kuasa itu.
Jika Tun Mahathir mahu, beliau tentu saja boleh melengah-lengahkan proses pembebasan dan pengampunan buat Anwar.
Makna kata, secara tersiratnya Tun Mahathir memang sejak awal mahu Anwar sebagai penggantinya.
Dengan sendirinya, tindakan Tun Mahathir menyediakan laluan itu bermakna usaha sesetengah pihak yang berterusan mahu beliau menjadi Perdana Menteri sehingga habis penggal tiada kerelevannya.
Di sebalik pelbagai pihak masih ada keraguan terhadap peralihan kuasa itu, tetapi jika difahami apa yang tersurat dan tersirat berhubung perjanjian itu, tiada apa-apa masalah besar yang menjadi halangan untuk ia dilaksanakan sebenarnya.
Yang belum pasti hanya masanya saja, namun setakat ini Anwar nampaknya tetap sabar menunggu janji itu ditunaikan, manakala Tun Mahathir masih kekal dengan ikrar janji yang akan dikotakannya itu.
Kecuali jika  ada pihak yang sengaja cuba mencari masalah, maka bukan saja peralihan kuasa akan bermasalah, malah PH pun berdepan masalah.
(ShahbudinHusin 17/10/2019)

0

0

votes
Article Rating
Kongsikan artikel ini


PAK WAN, FAHAM TAK SINDIRAN PM TENTANG KERETA TERBANG?

Menteri Pembangunan Usahawan, Redzuan Md Yusof atau Pak Wan nampaknya tidak sudah-sudah dengan projek kereta terbangnya, walaupun tumpuan utama di kementeriannya itu sepatutnya lebih kepada membangunkan para usahawan dalam pelbagai bidang.
Terbaru, beliau mengatakan prototaip kereta terbang dijangka dapat dilancarkan hujung tahun ini dengan menggunakan teknologi baru.
“Kita harap dapat memperkenalkan projek ini secepat mungkin, termasuk memperkenalkan undang-undang berkaitan dengannya,” kata beliau.
Serentak itu, Pak Wan membayangkan, kereta terbang itu nanti dapat menjimatkan perjalanan hanya selama sejam dari KL ke Pulau Pinang berbanding empat jam menggunakan jalan darat sekarang inu.
“Kita pergi ke Pulau Pinang perlukan empat jam sekarang, pihak swasta dan usahawan sedang berbincang dengan penyedia teknologi tinggi untuk membolehkan kita ke Pulau Pinang dalam sejam menggunakan kereta terbang.
“Ada perbincangan awal untuk memastikan perkara ini boleh direalisasikan dalam masa terdekat pada 2020,” katanya di Dewan Rakyat hari ini.
Bagaimanapun, reaksi Perdana Menteri, Tun Mahathir Mohamad tentang kesungguhan (atau kebodohan?) beliau mahu memperkenalkan kereta terbang itu begitu menikam jantung kalbu.
“Memang ramai orang bercakap mengenai kereta terbang. Bayangkan jika semua orang ada kereta terbang, nanti sesak pula di udara dan polis trafik pun kena terbang sekali,” katanya dengan sinis.
Tambah Tun Mahathir lagi, kereta terbang mungkin diperlukan suatu hari nanti, tapi bukannya hari ini.
Sekarang macam mana Pak Wan?
Faham tak dengan kata-kata Tun Mahathir itu?
Masih mahu meneruskan juga projek kereta terbang itu?
Seperkara lagi, dalam sibuk-sibuk dengan kereta terbang ini, apakah Pak Wan sudah begitu berjaya melahirkan, membantu dan membimbing usahawan melalui kementerian yang diterajuinya?
Apakah dengan keghairahan terlampau yang ditunjukkannya dengan projek kereta terbang itu, bermakna semua usahawan kecil dan sederhana, khususnya Bumiputera di negara ini sudah berjaya dibantunya dan tiada keperluan lagi baginya menumpukan kepada perkara tersebut?
Atau dengan apa yang ditunjukkan oleh Pak Wan ini merupakan satu lagi sebab Tun Mahathir wajib segera merombak kabinet dan membuang mana-mana menteri yang langsung tidak berfungsi?
(ShahbudinHusin 17/10/2019)

0

0

votes
Article Rating
Kongsikan artikel ini


DI SEBALIK PELBAGAI ISU, ANWAR – TUN M BERBINCANG MESRA DI PUTRAJAYA

Mengadakan pertemuan singkat bersama Perdana Menteri Tun Dr Mahathir Mohamad di Putrajaya hari ini.
Kami berdua menyentuh pelbagai isu dan perkembangan semasa yang berlaku dalam dan luar negara mutakhir ini.
ANWAR IBRAHIM
18/10/2019

0

0

votes
Article Rating
Kongsikan artikel ini


“KALAU MAHU BERCAKAP SOAL MARUAH, CAKAPLAH TENTANG MARUAH SEMUA WARGANEGARA”

Dua minggu telah berlalu sejak Kongres Maruah Melayu diadakan pada 6 Oktober 2019 lalu di Shah Alam Selangor. Kongres itu adalah satu perhimpunan aman yang telah berlangsung dengan aman.
Hak berhimpun secara aman itu dijamin dan dilindungi oleh undang-undang dan Perlembagaan Persekutuan di bawah Perkara 10.
Walaupun Kongres itu satu perhimpunan aman, tetapi bagaimana dengan ucapan, laungan, tuntutan, serta usul yang disuarakan dan diluluskan di dalam Kongres tersebut?
Hal ini perlu dibincang dan dianalisis kerana ia boleh membawa keadaan tidak aman kepada masyarakat berbilang kaum di negara ini.
Hak bersuara dan membuat tuntutan serta menzahirkan pandangan juga dijamin oleh undang-undang dan perlembagaan negara. Namun begitu kebebasan bersuara tersebut tidaklah bersifat mutlak. Ada batas yang perlu dijaga.
Sekiranya suara, pandangan, tuntutan dan usul Kongres tersebut bersifat ekstrim dan boleh menimbulkan keadaan permusuhan dan ketegangan di kalangan rakyat maka ada undang-undang dan peraturan yang akan berkuatkuasa.
Sebagai seorang Melayu dan seorang ahli parlimen yang dipilih oleh rakyat pelbagai kaum di kawasannya, saya ingin bertanya kepada pihak penganjur Kongrers Maruah Melayu itu dan semua pemimpin-pemimpin Melayu yang hadir di kongres berkenaan, sama ada yang berucap atau tidak berucap.
Soalan saya mudah sahaja iaitu berbunyi begini: Bagaimana pula kalau ada aorang-orang Cina ingin mengadakan Kongres Maruah Cina sebagai membalas Kongres Maruah Melayu. Kemudian bagaimana kalau kaum India pula datang dengan cadangan untuk mengadakan Kongres Maruah India. Diikuti pula rakyat kita keturunan Kadazan, Murut, Dusun, Iban dan, Bidayuh juga ingin mengadakan Kongres Maruah kaum masing-masing?
Apakah hanya kaum Melayu sahaja yang boleh mengadakan Kongres Maruahnya? Bagaimana dengan yang lain? Ke arah mana negara kita hendak kita bawa sekiranya selepas lebih 62 tahun Persekutuan Tanah Melayu Merdeka dan 56 tahun Malaysia ditubuhkan jika kaum-kaum di dalam negara kita tampil dengan tuntutan, seruan, jeritan, laungan dan usul dari Kongres Maruah masing-masing?
Apakah kita sebenarnya sudah gagal membina sebuah Bangsa Malaysia yang merdeka dan bersatu padu?
Sebagai seorang ahli parlimen, semasa saya mengangkat sumpah pada 16 haribulan Julai 2018 selepas Pilihanraya Umum Ke-14 yang bersejarah, bahawa saya telah bersumpah untuk mempertahankan Perlembagaan Malaysia. Saya memulakan sumpah itu dengan membaca kalimah Bismillah.
Sebagai seorang Islam saya bersumpah untuk mempertahankan Perlembagaan Persekutuan yang melindungi rakyat Malaysia dari semua kaum, agama dan budaya supaya semuanya dapat hidup bebas, merdeka serta menikmati keadilan sosial di dalam sebuah negara Malaysia yang demokrasi yang bergerak atas landasan hukum yang adil lagi saksama.
Saya ingin menyatakan kepada semua para pemimpin Melayu khususnya sama ada pemimpin politik ataupun tidak, sama ada di pihak kerajaan yang memerintah sekarang ataupun di pihak pembangkang supaya secara jujur dan ikhlas berani menerima hakikat bahawa negara Malaysia yang di dalamnya terdapat tiga wilayah iaitu Persekutuan Tanah Melayu atau Malaya, Sabah dan Sarawak di Borneo bukanlah negara untuk orang Melayu sahaja secara eksklusif.
Ia juga bukan sebuah negara untuk orang-orang Islam sahaja secara eksklusif. Negara Malaysia ini adalah sebuah negara pelbagai kaum dan agama serta perlbagai budaya, satu kurniaan dari Allah, Tuhan Maha Pencipta untuk kita semua hidup rukun dan bersatu dalam sebuah negara yang dianugerahkan dengan kekayaan hasil bumi dan laut yang tidak terkira banyaknya.
Kepada kaum Melayu dan Islam yang menjadi kaum majoriti di negara ini, maka saya menyeru supaya kita bersikap inklusif iaitu menerima kepelbagaian yang ada di negara kita dan itu sebenarnya adalah satu kekuatan serta satu kelebihan, dan sekiranya kita urus dan tadbir dengan baik secara beramanah, maka Malaysia ini akan menjadi sebuah negara yang maju, progresif dan bersatu.
Justeru itu, sebagai seorang ahli parlimen Melayu dan Islam, saya secara terbuka membuat seruan yang patriotik ini. Inilah jawapan saya terhadap Kongres Maruah Melayu yang diadakan dua minggu yang lalu. Maruah orang Melayu tidak dapat dibela dengan seruan dan usul yang sempit secara eksklusif hanya untuk kepentingan satu kaum sahaja.
Maruah orang Melayu hanya dapat diperjuangkan di dalam kerangka bersama maruah Bangsa Malaysia keseluruhannya yang bergerak seiring untuk merapatkan jurang kaya miskin dan jurang maju mundur tanpa mengira kaum, agama dan wilayah.
Sudah sampai masanya kita tidak bercakap atas nama kaum itu dan kaum ini. Kita bercakap atas nama semua warganegara yang menjadi rakyat Malaysia. Kalau kita mahu bercakap soal maruah, maka kita bercakap soal maruah seluruh rakyat dan seluruh warganegara.
Maruah rakyat Malaysia. Maruah Bangsa Malaysia. Inilah jawapan saya terhadap Kongres Maruah Melayu tersebut.
Hassan Abdul Karim
Ahli Parlimen Pasir Gudang
19 Oktober 2019

0

0

votes
Article Rating
Kongsikan artikel ini


KERAJAAN PINTU BELAKANG SUATU PENGKHIANATAN, PEMIMPIN PH TERLIBAT HARUS DIAMBIL TINDAKAN

Kerajaan yang mentadbir negara sekarang ialah PH yang dianggotai oleh PKR, DAP, Amanah, Bersatu serta merangkumi keanggotaan daripada Warisan daripada Sabah.
Kemenangan PH dalam dalam PRU14 lalu adalah berasaskan sokongan rakyat yang mahukan perubahan dengan menyingkirkan BN yang telah berkuasa sejak lebih 60 tahun lamanya.
Dengan kedudukan PH sebagai kerajaan yang telah diiberi mandat oleh rakyat, adalah menjadi tanggungjawab mereka yang berada dalam kerajaan, khususnya anggota kabinet untuk mengekalkannya sehingga PRU akan datang.
Mengekalkan kerajaan yang ada sehingga PRU seterusnya bermakna menghormati pilihan pengundi yang berhak menentukan kedudukan kerajaan setiap lima tahun sekali.
Sebab itu, apabila timbul isu tentang keinginan pihak-pihak tertentu yang mahu membentuk kerajaan baru melalui pintu belakang dengan adanya beberapa menteri didakwa terlibat sedang mencaturnya, ia bukan saja suatu pengkhianatan kepada PH, tetapi juga kepada pengundi seluruhnya.
Lebih merupakan suatu pengkhianatan bila mana kerajaan baru yang ingin dibentuk itu dikatakan mahu mengenepikan satu dua parti dalam PH sendiri dan bekerjasama semula dengan sebahagian pemimpin UMNO yang sudah disingkirkan daripada menguruskan kerajaan sebelum ini.
Apabila pengundi membuat keputusan memilih PH sebagai kerajaan dengan menumbangkan BN, hasrat mereka tentulah mahu gabungan baru itu mentadbir negara melalui kerjasama antara parti-parti dalam PH saja dan bukannya membawa kembali saki baki UMNO sebagai kerajaan semula.
Menteri-menteri PH yang didakwa sedang menjalankan kerja-kerja menumbangkan kerajaan PH sendiri untuk tujuan mewujudkan sebuah kerajaan baru melalui pintu belakang, mereka adalah pendosa dan pengkhianat besar sebenarnya.
Mereka ini tidak harus dibiarkan terus menjalankan kerja-kerja jahat mereka yang hanya bertunjangkan nafsu dan kepentingan peribadi semata-mata.
Keutamaan semua pihak dalam PH ialah mesti mengutamakan PH, bukan sibuk di sana sini mencatur untuk menaikkan semula pemimpin UMNO tertentu sebagai Perdana Menteri, Timbalan Perdana Menteri atau sebagainya.
Pemimpin UMNO sudah dikalahkan dan mereka adalah pembangkang sekarang. Jika mereka mahu jadi kerajaan semula, tunggu saja PRU akan datang dan biar rakyat yang membuat penentuan.
Jika ada bukti dan sebelum segala-galanya terlambat, tindakan tegas dan keras harus diambil terhadap mana-mana menteri atau sesiapa juga yang terlibat dalam perkara itu.
Sebagai menteri dan anggota kerajaan, tanggungjawab mereka ialah bekerja untuk rakyat dan negara serta mempertahanlan kedudukan kerajaan, bukan meruntuhkannya.
Kalau PH mahu bekerjasama dengan mana-mana pihak, ia mesti menjadi keputusan bersama yang melibatkan semua pimpinan dan parti yang bergabung di dalamnya.
Tidak harus dibiarkan mana-mana pihak, kumpulan atau sesiapa juga dalam PH untuk cuba mencatur pembentukan kerajaan baru melalui pintu belakang secara sendirian atau dalam gelap kerana kerajaan PH sedia ada masih sah, berwibawa dan dipercayai rakyat.
Memandangkan isu ini sudah kerapkali muncul dan seolah-olah berterusan tanpa ada penamatnya, Majlis Presiden PH harus segera bertindak menanganinya tanpa berlengah lagi.
Jika perlu dipecat mereka yang menjadi dalang dan petualang yang mahu meruntuhkan kerajaan PH dengan tak henti-henti cuba menggantikannya dengan kerajaan baru yang lain itu, itulah yang paling baik demi kelangsungan, keyakinan serta sebagai menghormati pilihan rakyat.
(ShahbudinHusin 19/10/2019)

0

0

votes
Article Rating
Kongsikan artikel ini


KOMPLOT JATUHKAN KERAJAAN MUNGKIN TERKAIT RASUAH, SPRM PERLU SIASAT SEGERA

1. Pendirian tegas PKR yang dinyatakan oleh Setiausaha Agungnya Dato Seri Saifuddin Nasution hari ini dalam isu wujudnya komplot menjatuhkan kerajaan amat dialu2 kan.
2. Pendedahan yang dibuat oleh Presiden PKR Datuk Seri Anwar Ibrahim didalam sidang Parlimen tempohari adalah serius dan perlu kepada tindakan tegas kerajaan.
3. Penafian Dato Seri Hishamudin Hussein tentunya tidak memadai. Siasatan mesti dilakukan oleh pihak berwajib kerana kemungkinan wujud unsur jenayah dan rasuah sebagai faktor utama tidak boleh dipandang ringan.
4. SPRM mesti mulakan siasatan segera terhadap dakwaan motif komplot ini adalah untuk lari daripada dikenakan tindakan terhadap jenayah rasuah pemimpin2 yang terbabit. Kita semua sedia maklum kewujudan beberapa kes penyelewengan Kementerian Pertahanan semasa Menterinya adalah Hishamuddin sendiri. SPRM perlu tampil berikan penjelasan.
5. Kita juga sedia maklum beberapa nama yang disebut sebagai rakan komplot Hishamuddin juga terbabit kes jenayah terutamanya Dato Seri Azmin Ali yang masih dalam siasatan Polis kes video seks sumbang. Justeru teori komplot untuk lari dari tindakan undang2 jenayah dan rasuah memang ada asasnya.
6. Dato Seri Hamzah Zainuddin, bekas Menteri Perdagangan Dalam Negeri juga disebut rakan komplot dan ianya juga mengundang persoalan serius kerana pegawai tinggi Kementerian itu semasa beliau menjadi Menteri baru sahaja dihadap ke Mahkamah atas tuduhan rasuah.
7. Kerajaan hari ini khususnya PM tidak boleh membenarkan elemen2 yang merosakkan seperti ini samada didalam dan diluar kerajaan menjadi hambatan kepada kestabilan sebuah kerajaan pro reformasi dan perubahan.
8. Makanya keperluan tindakan tegas dan pantas diambil terhadap tokoh2 politik yang mempunyai masalah jenayah dan rasuah itu crucial dan menentukan. Kelewatan atau tiada tindakan terhadap mereka seperti didalam kes Azmin dan Hishamuddin membuka ruang kepada mereka mengatur langkah menyelamatkan diri mereka dari timdakan undang2 seperti komplot menjatuhkan kerajaan ini.
9. PM seharusnya sedar mereka yang berpotensi bermasalah ini cuba berselindung dan bergayut dibawah pengaruh PM sendiri untuk tujuan dan kepentingan mereka.
10. Kita tidak boleh membenarkan agenda perubahan dan kerajaan itu sendiri diganggu gugat oleh elit2 politik yang bermasalah ini.
11. Kisah komplot jahat menjatuhkan kerajaan ini seharusnya menjadi pengajaran kepada kerajaan khususnya PM sendiri agar mempastikan undang2 negara dijalankan dengan pantas khususnya yang membabitkan elit politik seperti Menteri dan bekas Menteri yang mempunyai sumber dan pengaruh untuk menganggu perjalanan sebuah kerajaan demi kepentingan diri mereka.
12. Kami juga alu2kan kenyataan bersama PH didalam menolak sebarang bentuk komplot jahat menjatuhkan kerajaan sediaada melalui pintu belakang. Namun ianya tidak memberi makna dan kesan yang positif sekiranya pihak berwajib didalam kerajaan sendiri seperti PDRM, SPRM tidak bertindak.
13. Ketegasan dan kesungguhan kerajaan khususnya PM didalam mempastikan keadilan undang2 ditegakkan terhadap bekas PM mesti juga diperlihatkan didalam kes membabitkan bekas Menteri termasuk Menteri hari ini. Tidak harus ada kompromi dalam soal jenayah dan rasuah.
14. Kita tidak mahu wujud persepsi negatif tindakan terpilih dilakukan atas pertimbangan politik peribadi. Sekiranya ini berlaku ianya tragedi terbesar kepada sebuah kerajaan yang dibina atas nama perubahan dan keadilan bagi rakyat. Kita tidak boleh benarkan ianya berlaku. Agenda perubahan dan reformasi tidak boleh gagal hanya kerana kepentingan dua tiga kerat pemimpin bermasalah. Ianya pengkhianatan terbesar kepada rakyat dan negara.
Mohamad Ezam Mohd Nor
19 Okt 2019, 20 Safar 1441H.

0

0

votes
Article Rating
Kongsikan artikel ini


SEBAB ITULAH TARIKH PENYERAHAN JAWATAN PM PERLU SEGERA DITETAPKAN….

Walaupun dinafikan oleh Hishammuddin Hussein berhubung dakwaan penglibatannya untuk menubuhkan kerajaan baru melalui pintu belakang, tetapi PKR berpendirian sebaliknya.
Menurut Setiausaha Agung PKR, Saifuddin Nasution Ismail, pihaknya mempunyai bukti tidak langsung berkaitan perkara tersebut.
Katanya lagi, PKR mempunyai bukti tentang komplot mahu merampas kuasa daripada gabungan PH yang sedang mentadbir negara dan akan berusaha memberi amaran kepada orangramai mengenainya.
“Ada semacam
circumstantial evidence.
 Dia tak perlu satu
 evidence
 (bukti) yang (langsung), politik mana ada
evidence
 macam itu.
“
Circumstantial evidence
 – cukup untuk kami mengingatkan bahawa pertama Majlis Pimpinan Pusat (MPP) mengambil pendirian bahawa rakyat harus melihat tentang adanya kemungkinan percubaan untuk hijack (merampas) agenda reformasi yang telah pun dijalankan sekian lama dan rakyat telah membuat keputusan melalui pilihan raya umum yang lepas,” kata Saifuddin yang juga Menteri Perdagangan Dalam Negeri dan Hal Ehwal Pengguna.
Kenyataan Saifuddin ini dengan sendirinya mewajarkan tindakan Majlis Setiausaha PH minggu lalu yang mengeluarkan amaran kepada Hishammuddin agar berhenti mengajukan idea mengenai penubuhan kerajaan baru itu.
Tanpa ada bukti, meskipun tidak langsung, bukan saja mustahil Majlis Setiausaha PH mengeluarkan kenyataan media, malah tidak mungkin juga Anwar Ibrahim sendiri berani menyebutnya di dalam Parlimen.
Sekali pandang, memang terlihat Hishammuddin secara sendirian tidak cukup kekuatan untuk mengusahakan penubuhan kerajaan baru itu, tetapi segala-galanya jadi tidak mustahil jika ada “dalang” di belakang beliau.
Dalam hal ini, tentulah Hamzah Zainuddin, Ahli Parlimen Larut yang banyak diperkatakan sebagai orang di belakang tabir yang bekerja kuat menjayakan penubuhan kerajaan baru itu bukan “dalang” yang sebenarnya.
Hamzah mungkin hanya bertaraf pekerja atau “macai” semata-mata yang kerjanya hanya mengadakan pertemuan dengan para pemimpin UMNO dan PH bagi menjayakan rancangan tersebut.
Tetapi, “dalang” di belakang tabir yang memberi arahan, merestui, mengatur strategi dan tidak mustahil turut menyediakan peruntukan kewangan itulah yang berperanan besar, sekaligus pengkhianat yang sebenarnya.
Lebih-lebih lagi Hamzah bukanlah pemimpin yang pernah ada “track record” cemerlang sebelum ini, tetapi beliau terbukti boleh melakukan apa saja perkara luar biasa jika ada “dalang” berada di belakangnya.
Maka itu, setelah mengesahkan adanya bukti tidak langsung ke arah wujudnya kerajaan baru tersebut, baik PH atau PKR, mesti mulai berusaha merungkai dan mendedahkan siapa “dalang” tersebut.
Selagi “dalang” ini tidak didedahkan, selagi itulah usaha menggugat kerajaan PH akan terus berlaku.
Mungkin dalam sebulan dua akan datang, isu kerajaan baru ini akan reda buat seketika berikutan apa yang terdedah ini, namun oleh kerana “dalangnya” masih bebas berkeliaran, tiada jaminan gugatan lain tidak muncul lagi selepas ini.
Seperkara lagi, oleh kerana idea penubuhan kerajaan baru ini berkait rapat dengan isu peralihan kuasa Perdana Menteri daripada Tun Mahathir Mohamad kepada Anwar, adalah penting tarikh penyerahan jawatan itu dimuktamadkan dengan seberapa segera.
Hanya dengan kesediaan Tun Mahathir, selain ketegasan Majlis Presiden PH menetapkan tarikh peralihan kuasa saja, yang dapat mematikan segala usaha ke arah mewujudkan kerajaan baru yang lain selain kerajaan PH yang telah diberi mandat rakyat pada PRU14 lalu dan sah sehingga 2023 akan datang.
(ShahbudinHusin 20/10/2019)

0

0

votes
Article Rating
Kongsikan artikel ini


AKHIRNYA TERBUKTI PERANGAI PH DAN BN SAMA SAJA…..

Dulu, sebelum jadi kerajaan, para pemimpin PH paling bising apabila kerajaan BN ketika itu mengumumkan pelbagai peruntukan pembangunan setiap kali bila ada pilihanraya kecil diadakan.
Kata mereka, perbuatan itu adalah satu bentuk rasuah kepada pengundi serta menyalahgunakan wang kerajaan untuk kepentingan parti politik yang bertanding.
Kecaman demi kecaman terhadap perbuatan BN itu sedikit demi sedikit akhirnya membuatkan rakyat membenci dan menolak BN.
Tapi, apa jadi bila PH sendiri jadi kerajaan?
Kenapa mereka juga melakukan perbuatan yang sama yang pernah mereka kecam dulu?
Kenapa para pemimpin PH tidak berpendirian sama seperti ketika mereka jadi pembangkang dahulu?
Adakah mereka selama ini hanya berpura-pura saja?
Kalau merasuah pengundi pun tidak segan-segan dilakukan, walaupun pernah mengecamnya sebelum ini, jangan-jangan melakukan rasuah untuk diri sendiri pun sama hebat macam perangai pemimpin UMNO dan BN juga?
Adakah bila ada kuasa, PH dan BN sama saja sebenarnya?
(ShahbudinHusin 21/10/2019)

0

0

votes
Article Rating
Kongsikan artikel ini


APA TUJUAN PEMBIDA TENDER DIJEMPUT KE PERTANDINGAN GOLF KDN?

Satu tender bernilai berbilion ringgit di bawah Kementerian Dalam Negeri (KDN) yang ditutup pada Ogos kini hangat diperkatakan di kalangan pemain industri, malah ia dikatakan tender sistem teknologi yang terbesar dalam sejarah negara yang pernah ditawarkan.
Tender Sistem Bersepadu Imigresen (IIS) bernilai lebih sebilion itu merupakan tender yang ditawarkan selepas KDN membatalkan kontrak Sistem Kawalan Imigresen Nasional (SKIN) bernilai RM3.5 bilion yang diberikan kepada Prestariang SKIN Sdn Bhd (PSSB).
Semua mata pemain industri teknologi maklumat sememangnya tertumpu ke arah tender IIS ini.
Menurut sumber dalaman, pihak KDN ketika ini dalam proses penilaian Request for Proposal (RFP) bagi tender dihantar oleh syarikat-syarikat yang masuk tender dan ia masih belum dimuktamadkan lagi.
Terdapat khabar angin mengatakan selepas selesai penilaian RFP, pihak KDN mungkin akan membuka Tender Terpilih yang mana beberapa syarikat yang layak atau melepasi syarat teknikal dan kewangan sahaja akan dipanggil untuk menyertai tender tersebut.
Khabar angin di pasaran terutamanya di kalangan pemain industri juga kecoh bercakap mengenai kemungkinan wujudnya amalam kronisme dalam penganugerahan tender ini.
Ini berikutan beberapa individu yang dikaitkan rapat dengan Perdana Menteri dan juga Menteri Dalam Negeri difahamkan turut berminat merebut tender ini.
Bagaimanapun, seorang sumber mendedahkan Menteri Dalam Negeri sendiri akan memantau tender IIS ini sama ada secara langsung atau tidak langsung.
Sumber mendedahkan, baru-baru ini pada 20 Oktober 2019 para kontraktor yang menyertai tender IIS telah dijemput ke Pertandingan Golf Hari Pendaftaran Negara di The Mines Resort and Golf Club di Seri Kembangan, Selangor.
Para kontraktor itu dikatakan menerima jemputan daripada KDN, malah mereka dapat peluang bermain golf bersama dengan pegawai kanan KDN, antaranya Ketua Setiausaha KDN, Alwi Ibrahim dan Menteri Dalam Negeri, Muhyiddin Yassin.
Yang menjadi persoalan, mengapa pertandingan golf Jabatan Pendaftaran Negara perlu menjemput pembida-pembina bagi tender IIS di bawah Jabatan Imigresen pada ketika proses penilaian RFP belum lagi selesai?
Beranikah pihak KDN mengeluarkan senarai jemputan dalam pertandingan golf tersebut kepada umum bagi menafikan jemputan yang dibuat kepada kontraktor-kontraktor IIS itu?
Dari segi moralnya, adakah kerajaan Pakatan Harapan membenarkan atau menghalalkan amalan menjemput pelobi-pelobi ini bergaul secara langsung dengan pegawai kanan di Kementerian di mana mereka adalah pihak yang akan membuat keputusan berkaitan tender IIS?
Jika amalan ini berterusan, apakah bezanya antara kerajaan PH sekarang dengan kerajaan BN dahulu yang mana pegawai-pegawai kementerian dilihat bebas duduk semeja dan bergaul bersama kontraktor?
(ShahbudinHusin 21/10/2019)

0

0

votes
Article Rating
Kongsikan artikel ini


LESEN UNTUK HENTAM KERAJAAN….

Kepada yang masih berkira-kira sama ada mahu menghentam PH atau tidak atas pelbagai kelemahan dan tidak terkecuali kebodohan seetengah menteri, kini mereka tentunya sudah mula rasa lapang di dada.
Mereka mulai sekarang sudah boleh menghentam kerajaan tanpa rasa berdosa apa-apa.
Ini berikutan Penasihat Media dan Komunikasi Perdana Menteri, A Kadir Jasin sendiri memberi laluan ke arah itu.
Kata beliau, masa untuk memberi nasihat sudah tamat dan kini adalah masa untuk menghentam pula.
Bagi yang sudah lama menghentam PH atas pelbagai kelemahan dalam mengurus kerajaan, tentunya seperti blog ini, ciapan Kadir ini adalah ibarat lesen besar untuk melakukan hentaman dengan lebih agresif lagi.
Realitinya, setelah 17 bulan tidak makan nasihat dan masih juga menunjukkan kebodohan, seperti menteri yang tak sudah-sudah dengan projek kereta terbang misalnya, jalan yang tinggal hanyalh dengan menghentam mereka.
Jika Najib Razak sebelum PRU14 telah dihentam kiri dan kanan sehingga akhirnya BN tumbang, kalau tidak berubah, PH juga harus sedia menerima hentaman yang lebih agresif mulai sekarang.
Mudah-mudahan hentaman yang semakin agresif nanti membuka hati untuk mereka berubah.
Jika tak mampu berubah, undurlah secara terhormat.
Dengan Penasihat Media dan Komunikasi PM sendiri memberi laluan serta lampu hijau, takkan nak dibiarkan begitu saja kesempatan yang ada.
Marilah kita hentam PH ini secara berjemaah mulai sekarang.
(ShahbudinHusin 22/10/2019)

0

0

votes
Article Rating
Kongsikan artikel ini


TIDAKKAH ADANYA PERJANJIAN SERAH KUASA BERERTI TUN M BUKAN PM HINGGA HABIS PENGGAL?

Tiada apa-apa yang pelik dan mengejutkan apabila Azmin Ali terus menyuarakan pandangan agar Tun Mahathir Mohamad kekal sebagai Perdana Menteri sehingga habis penggal, walaupun gesaannya itu jelas bercanggah dengan ketetapan PH sendiri.
Dalam gesaan terbarunya, Menteri Hal Ehwal Ekonomi itu berkata, Tun Mahathir harus dibiarkan kekal sebagai Perdana Menteri sehingga PRU15 akan datang.
“Kalau ada pihak yang hendak meroboh pentadbiran dan kerajaan lebih awal daripada itu, dua tahun atau satu tahun, itulah sebenarnya kerajaan pintu belakang.
“Sepatutnya biarlah Tun Mahathir kekal sebagai Perdana Menteri hingga selesai tempoh penggal ini kerana itu mandat diberikan rakyat,” katanya di lobi Parlimen hari ini.
Bukan Azmin tidak sedar gesaannya adalah bercanggah dengan ketetapan PH, tetapi apa lagi yang mampu dilakukannya selagi siasatan kes semburit yang dikaitkan dengannya masih tidak selesai.
Hanya dengan terus mengampu dan menjilat Perdana Menteri saja satu-satunya cara untuk memastikan fail siasatan polis terhadapnya terus tersimpan dan terperam.
Kalau diikutkan logik, tidak munasabah kes semudah itu boleh berlarutan sehingga lima bulan masih lagi dalam siasatan polis, sedangkan sudah ada video sebagai buktinya serta pengakuan Haziq yang mendakwa beliaulah pasangan Azmin dalam video tersebut.
Tindakan polis melewat-lewat pengumuman hasil siasatan dipercayai ramai tidak lain ialah untuk melindungi dan menyelamatkan Azmin.
Dalam masa yang sama, beberapa kenyataan Tun Mahathir berkaitan isu tersebut seperti mengatakan ia adalah isu politik untuk menjatuhkan Azmin semata-mata, mengukuhkan lagi kepercayaan ramai bahawa Azmin memang sedang dilindungi.
Kenyataan Tun Mahathir itu sama sekali berbeza ketika beliau memecat Anwar Ibrahim pada 1998 dahulu dengan mengatakan pemecatan yang dilakukannya adalah kerana moral dan bukan disebabkan politik.
Kenapa pendirian Tun Mahathir berbeza antara 1998 dengan 2019 jika bukan untuk melindungi Azmin?
Dengan pendirian Tun Mahathir itu berserta tindakan polis yang sedia dilihat tidak cekap di mata umum, maka selagi itulah Azmin akan terus menyokong, membodek dan menjilat Perdana Menteri untuk menyelamatkan dirinya.
Kalau Tun Mahathir berundur tahun depan misalnya, belum tentu Azmin akan selamat selepas itu, tetapi jika Perdana Menteri kekal sehingga habis penggal, maka lebih lamalah lagi dirinya akan dilindungi.
Lebih-lebih lagi jika dengan peredaran masa dan tempoh lebih lama memegang jawatan Perdana Menteri, Tun Mahathir dapat mencatur kedudukan Azmin dengan lebih baik lagi.
Itulah yang diharap-harapkan Azmin dengan tidak henti-henti membuat gesaan yang bercanggah dengan ketetapan PH itu.
Sesuatu yang Azmin mesti sedar ialah mandat rakyat sehingga PRU15 akan datang bukanlah untuk Tun Mahathir terus menjadi Perdana Menteri sehingga ke tempoh itu, tetapi merupakan jangka masa bagi PH berkuasa sebagai kerajaan.
Menukar kerajaan sebelum tempoh lima tahun atau tanpa melalui pilihanraya semula adalah sesuatu yang tidak bermoral kerana ia merupakan pilihan oleh rakyat, tetapi tidak ada kena mengena dengan kedudukan Perdana Menteri.
Sebab itulah diadakan perjanjian yang melibatkan semua parti dalam PH yang menghendaki penyerahan jawatan kepada Anwar mesti dilakukan setelah Presiden PKR itu bebas daripada penjara, diberi keampunan dan boleh kembali aktif dalam politik.
Jika mandat kemenangan PH dalam PRU14 iaitu selama lima tahun itu adalah bersekali dengan tempoh Tun Mahathir mesti menjadi Perdana Menteri, untuk apa perjanjian penyerahan jawatan kepada Anwar perlu diadakan?
Tidakkah adanya perjanjian itu dengan sendirinya bermakna Tun Mahathir tidak harus menjadi Perdana Menteri sehingga ke habis penggal?
(ShahbudinHusin 22/10/2019)

0

0

votes
Article Rating
Kongsikan artikel ini


AHLI PARLIMEN PH MEMALUKAN….

Walaupun semalam Tun Mahathir Mohamad berkata, Ahli-Ahli Parlimen sudah diberi amaran agar menghadiri sidang Dewan Rakyat, keadaannya pada hari ini masih tidak berubah.
Mereka bukan saja didapati tidak berada di Parlimen, malah tidak kelihatan ketika Tun Mahathir sendiri menjawab soalan.
Keadaan ini sungguh-sungguh memalukan dan seolah-olah mereka tidak hormat kepada Perdana Menteri.
Apa sudah jadi sebenarnya?
Apakah mereka tidak takut dengan amaran?
Kalau mereka sibuk dan ada tugas rasmi di luar, takkan majoritinya sibuk dan punya tugas rasmi di luar?
Tidak bolehkah mereka menyusun jadual agar tidak bertembung dengan sessi Parlimen yang sedang berlangsung?
(ShahbudinHusin 23/10/2019)

0

0

votes
Article Rating
Kongsikan artikel ini


TUN, JANGANLAH CUBA PERBODOHKAN RAKYAT?

Perdana Menteri, Tun Mahathir Mohamad mempertahankan tindakan beberapa menteri mengumumkan peruntukan pembangunan menjelang pilihanraya kecil di Tanjung Piai.
Katanya, pengumuman itu tidak ada kena mengena dengan cubaan mendapatkan undi dan cuma kebetulan dengan adanya pilihanraya kecil di kawasan itu.
“Memang menjadi amalan kerajaan, pengumuman mengenai sesuai projek atau peruntukan dibuat dari semasa ke semasa.
“Kerajaan meneruskan urusan pentadbiran seperti biasa kerana proses pengumuman calon untuk bertanding di Tanjung Piai belum berlaku.
“Sebelum dinamakan calon, kerajaan menjalankan tugas biasa.
“Waktu mana pun (kita) buat peruntukan, tetapi (sewaktu kita) buat peruntukan (baru-baru ini), secara kebetulan ada PRK di situ,” kata Tun Mahathir lagi.
Betulkah cuma kebetulan?
Tapi, kenapa semua menteri hanya berebut-rebut mengumumkan peruntukan pembangunan untuk Tanjung Piai saja?
Kenapa tidak di kawasan-kawasan lain?
Apakah kawasan-kawasan lain tidak memerlukan pembangunan?
Soal calon belum diumumkan tidak harus dijadikan hujah bahawa ia bukan cubaan untuk membeli undi kerana semua orang tahu tarikh pilihanraya sudah pun ditetapkan pada 16 November depan.
Lagi pula, bukankah sudah diumumkan calon PH yang akan bertanding di Tanjung Piai adalah daripada Bersatu, parti yang dipimpin oleh Tun Mahathir sendiri?
Adakah mentang-mentang calon yang bertanding daripada Bersatu, maka membeli undi jadi halal belaka?
Tun, janganlah cuba perbodohkan rakyat dalam era Malaysia Baru ini?
(ShahbudinHusin 23/10/2019)

0

0

votes
Article Rating
Kongsikan artikel ini


MAHATHIR SEKARANG MESTI BERTERUS-TERANG, NAK SERAH JAWATAN ATAU MAHU JADI PM HINGGA PRU AKAN DATANG?

Isu peralihan kuasa sekali lagi menjadi perbualan ramai apabila hari ini enam Ahli Parlimen UMNO secara tiba-tiba tampil menyatakan sokongan kepada Tun Mahathir Mohamad agar terus kekal sebagai Perdana Menteri sehingga habis penggal.
Enam Ahli Parlimen terbabit ialah Shahar Abdullah (Paya Besar), Mastura Mohd Yazid (Kuala Kangsar), Ahmad Nazlan Idris (Jerantut), Adham Baba (Tenggara), Ismail Mutalib (Maran) dan Abdul Rahman Mohamad (Lipis).
Mereka ini bukan saja bertindak demikian sebagai menyokong kenyataan Azmin Ali dua hari lalu yang mahu Tun Mahathir dikekalkan sebagai Perdana Menteri sehingga tamat penggal atau sehingga tahun 2023 akan datang, tetapi ini juga merupakan suatu penentangan terhadap peralihan kuasa kepada Anwar yang dijadualkan pada tahun depan.
Walaupun sudah kerap kali dinyatakan soal peralihan kuasa ini adalah hak Majlis Presiden PH menentukannya, namun Ahli-Ahli Parlimen UMNO ini tetap mahu jadi penyibuk dalam urusan yang bukan berkaitan parti mereka.
Memang ternampak pelik – pembangkang sokong Perdana Menteri kerajaan – tetapi pepatah lama selalu mengingatkan, kalau tidak ada apa-apa, takkan tempua sanggup bersarang rendah.
Begitu juga dengan enam Ahli Parlimen UMNO ini, tentulah tindakan mereka ada maksud atau dalang yang memukul gendang di belakangnya.
Saja-saja mereka tampil menyokong Tun Mahathir, ternampak mustahil sekali kerana entah-entah Tun Mahathir pun tak kenal mereka “enam jahaman” ini.
Selain sebelum ini diperkatakan bekas Naib Presiden UMNO, Hishammuddin Hussein sedang mengatur perancangan melalui pintu belakang untuk membentuk kerajaan baru dengan sokongan beberapa menteri PH sendiri, hari ini dilaporkan pula tentang cubaan beliau cuba membawa 30 Ahli Parlimen BN untuk menyokong kepimpinan Tun Mahathir.
Bagi mereka yang biasa dengan UMNO, bukanlah rahsia lagi bahawa “enam jahanam” Ahli Parlimen yang mengadakan sidang media hari ini adalah mereka yang memang dikenali sebagai penyokong dan pendokong kepada Hishammuddin.
Dikatakan jika Hishammuddin memegang jawatan Setiausaha Agung BN, boleh jadi lebih ramai lagi Ahli Parlimen UMNO akan tampil menyatakan sokongan kepada Tun Mahathir.
Hishammuddin bolehlah terus membuat penafian demi penafian, tetapi barangkali sepupunya sendiri, Najib Razak pun hanya tersenyum sinis dengan penafiannya itu.
Soalnya, apakah tindakan enam Ahli Parlimen UMNO ini tidak bersalahan dengan prinsip perjuangan UMNO dan BN yang kini sedang mengumpul kekuatan untuk menumbangkan PH pada PRU akan datang?
Tiadakah apa-apa tindakan disiplin boleh diambil terhadap mereka kerana perbuatan mereka ini jelas memalukan maruah Presiden UMNO, Ahmad Zahid Hamidi yang sedang berdepan puluhan kes mahkamah yang mana pernah disebut oleh bekas Timbalan Perdana Menteri itu sendiri bahawa kes-kes yang dihadapinya adalah disebabkan keengganannya tunduk kepada kehendak Tun Mahathir agar membubarkan UMNO dan beramai-ramai menyertai Bersatu?
Meskipun Zahid Hamidi mengatakan tindakan mereka berenam itu hanya berbentuk peribadi, tetapi kesan perbuatan mereka adalah sesuatu yang tidak boleh dibiarkan berlaku dalam etika berparti.
Daripada sudut yang lain, apa yang berlaku ini juga memperlihatkan seolah-olah khabar angin mengenai kerajaan pintu belakang tajaan Hishammuddin serta desas-desus keengganan Tun Mahathir menyerahkan jawatan Perdana Menteri kepada Anwar sebagaimana yang sudah dipersetujui dan dijanjikan, nampak seperti ada kebenarannya.
Setelah 17 bulan memegang jawatan Perdana Menteri dan tidak banyak perubahan berlaku dalam negara, kecuali isu politik yang satu demi satu terus dikocakkan, perkembangan terbaru ini tidak lagi memberi kewajaran kepada Tun Mahathir untuk sekadar berdiam diri saja atau terus mengulang-ulang kata “saya tetap akan mengotakan janji serah kuasa kepada Anwar” tanpa berani membuktikan segala kata-katanya itu.
Tun Mahathir kini mesti berani berterus-terang sama ada beliau benar-benar mahu melakukan penyerahan kuasa kepada Anwar atau sedang merancang untuk menjadi Perdana Menteri sehingga habis penggal, malah kalau boleh sehingga ke hujung nyawanya.
Jika benar mahu menyerahkan jawatannya kepada Anwar, beliau sekarang tiada pilihan selain mesti membuktikannya dengan segera menetapkan tarikh pengundurannya.
Hanya dengan langkah itu saja dapat meredakan segala ketidaktentuan berhubung peralihan kuasa itu, sekaligus menjadikan pihak luar yang tidak tahu malu menyokongnya untuk terus kekal sebagai Perdana Menteri sehingga habis penggal, menjadi tidak laku lagi.
Jika Tun Mahathir terus enggan menetapkan tarikh penyerahan kuasa, maka beliau bukan saja akan terus diragui, malah akan dilihat sebagai dalang di sebalik kerajaan pintu belakang dan sokongan oleh kumpulan “enam jahanam” itu.
Begitu pun, jika Tun Mahathir mahu menjadi Perdana Menteri dalam tempoh yang lebih lama atau sehingga tamat penggal atau sehingga mati sekali pun, beliau juga mesti berani berterus-terang mengenainya.
Tun Mahathir tidak seharusnya terus menerus berbohong dengan mulut mengatakan akan menyerahkan jawatan kepada Anwar, tetapi hati dan perancangannya di belakang ke arah yang lain.
Sebagaimana beliau berani bersuara dan tidak berselindung di pentas-pentas antarabangsa menegur sesiapa saja, Tun Mahathir tidak seharusnya takut menyatakan apa yang dimahukannya di negaranya sendiri dan berkenaan dirinya.
Kecualilah jika Tun Mahathir sekarang benar-benar sudah jadi “paper tiger”.
(ShahbudinHusin 24/10/2019)

0

0

votes
Article Rating
Kongsikan artikel ini


PERSOAL PERALIHAN KUASA, TERMASUK GESAAN MELANJUT TEMPOH TUN M HINGGA HABIS PENGGAL ADALAH KHIANAT KEPADA PH

Semua orang secara umumnya tahu mengenai adanya perjanjian penyerahan jawatan Perdana Menteri daripada Tun Mahathir Mohamad kepada Anwar Ibrahim.
Apa lagi bagi para pemimpin utama PKR, DAP, Amanah dan Bersatu yang menganggotai PH, mereka tentu lebih maklum mengenai perjanjian itu kerana semua mereka hadir dalam Konvensyen PH di Shah Alam ketika mana perjanjian tersebut dimetrai pada 7 Januari 2018 iaitu kira-kira lima bulan sebelum PRU14 lalu.
Dalam perjanjian itu dipersetujui jika PH menang PRU14, maka Tun Mahathir akan menjadi Perdana Menteri, Dr. Wan Azizah Wan Ismail sebagai Timbalan Perdana Menteri dan Anwar Ibrahim sebagai calon PM ke-8 setelah beliau dibebaskan daripada penjara dan diberi keampunan penuh yang membolehkannya tiada sekatan lagi untuk memegang jawatan dalam politik serta kerajaan.
Sebab itu, selain tiga ketetapan di atas, turut dipersetujui untuk segera dilakukan setelah PH menjadi kerajaan ialah dua perkara lain iaitu membebaskan Anwar daripada penjara dan memohon pengampunan penuh baginya daripada Yang Dipertuan Agong.
Secara tersiratnya, permohonan membebaskan Anwar dan pengampunannya dengan segera adalah bagi membolehkannya memegang jawatan Perdana Menteri dalam tempoh yang tidak terlalu lama selepas Tun Mahathir menduduki kerusi empuk itu.
Bermakna, setelah menjadi kerajaan, oleh kerana perjanjian itu merupakan ketetapan serta konsensus bersama PH, empat daripadanya sudah pun dilaksanakan.
Hanya yang belum dilaksanakan ialah penyerahan jawatan Perdana Menteri daripada Tun Mahathir kepada Anwar.
Meskipun tiada tempoh masa disebutkan bagi penyerahan jawatan itu, ia merupakan suatu ketetapan yang statusnya adalah sama dengan empat perkara yang sudah dilaksanakan setakat ini.
Adanya perjanjian serah jawatan itu dengan sendirinya bermaksud bahawa Tun Mahathir bukanlah Perdana Menteri selama sepenggal penuh sehingga PRU15 akan datang.
Perjanjian penyerahan jawatan tersebut dengan jelas bererti Tun Mahathir hanyalah Perdana Menteri sementara sebelum Anwar menggantikannya.
Perkara itu bersesuaian kerana Anwar adalah calon Perdana Menteri sebenar bagi Pakatan Rakyat yang kemudian ditukar kepada Pakatan Harapan.
Tun Mahathir dipersetujui sebagai calon Perdana Menteri sementara adalah kerana Anwar berada di penjara ketika itu.
Jika beliau berada di dunia bebas, meskipun setelah Tun Mahathir keluar UMNO dan bersama PH, sudah tentu calon Perdana Menteri PH adalah adalah Anwar.
Perkara ini tidaklah sukar difahami kerana bermula dengan gerakan reformasi, penubuhan PKR, menyatukan parti-parti pembangkang, mewujudkan Barisan Alternatif, Pakatan Rakyat dan kemudian Pakatan Harapan, semuanya bermula daripada sosok tubuh serta aura perjuangan insan yang bernama Anwar.
Tanpa Anwar, gelombang reformasi dan gerakan perubahan yang akhirnya berjaya menjadi kerajaan tidak akan ada di negara ini.
Memahami semua itu bersama dengan perjanjian peralihan kuasa yang dipersetujui pada 7 Januari 2018 tadi, kedudukan Anwar sebagai satu-satunya calon Perdana Menteri ke-8 PH sangat jelas dan nyata.
Memahami perjanjian itu juga menunjukkan kedudukan Tun Mahathir sebagai Perdana Menteri sementara dan bukan sehingga habis penggal adalah seterang malam ketika disinari bulan purnama.
Ia tidak boleh dipertikai dengan apa-apa alasan atau dalih sekali pun.
Dalam hal ini, mana-mana pemimpin PH yang cuba mempersoalkan peralihan kuasa tersebut, termasuk bertindak menghasut Tun Mahathir agar berkhidmat sehingga habis penggal dan melengah-lengahkan penyerahan jawatan Perdana Menteri kepada Anwar, mereka dengan jelas dan tidak diragui lagi telah mengkhianati perjanjian yang telah dipersetujui PH itu.
Dalam erti kata lain, mereka yang berbuat demikian adalah juga pengkhianat kepada PH.
Dengan tindakan Azmin selaku Timbalan Presiden PKR yang secara terbuka mahu Tun Mahathir menjadi Perdana Menteri sehingga habis penggal dan sesiapa juga yang bersuara dengan nada yang serupa selama ini, bermakna mereka ini dengan terang cuba menjadi pengkhianat kepada PH.
Memang benar rakyat mengundi PH untuk menjadi kerajaan selama lima tahun sehingga ketibaan PRU15 akan datang, tetapi ia tidak sama sekali bermakna rakyat setuju untuk meletakkan Tun Mahathir sebagai Perdana Menteri sehingga tempoh yang sama.
Jika tiada perjanjian peralihan kuasa sebelum PRU14 lalu yang menamakan Anwar sebagai calon Perdana Menteri ke-8, disertai pula dengan banyak ulangkata Tun Mahathir sendiri yang mengatakan hanya mahu memegang jawatan Perdana Menteri buat kali kedua hanya selama dua tahun saja, percayalah, keputusan PRU14 mungkin berbeza jadinya.
Jadi, baik Azmin atau sesiapa saja, malah termasuk Tun Mahathir sendiri, jangan mudah lupa hakikat itu.
(ShahbudinHusin 24/10/2019)

0

0

votes
Article Rating
Kongsikan artikel ini


HARAP-HARAP MEREKA MUDAH FAHAM…..

Ini jawapan Anwar Ibrahim terhadap mereka yang berhajat memintas kedudukannya sebagai Perdana Menteri ke-8 yang terus menjadi bualan di mana-mana:-
“Bukan kesalahan kalau sesiapa berhajat nak jadi Perdana Menteri, tapi dia kenalah dapat sokongan majoriti.
“Saya rasa buat masa sekarang, setakat mesyuarat minggu lalu di kalangan pemimpin parti, tak timbul nama lain (sebagai pengganti PM).
“Orang boleh bermimpi, boleh berhajat, tapi itu tak bermakna kamu mampu menggoyahkan atau mengaramkan proses itu (peralihan kuasa).
“Lebih-lebih lagi, ia telah dipersetujui dan ditandatangani, jadi kamu kenalah putar balik proses ini”.
Nampak ringkas jawapan Anwar tapi maksudnya begitu mendalam serta menusuk jantung hati sesiapa yang berkenaan.
Secara mudahnya maksud yang difahami ialah pertama, adakah pihak yang berhajat itu memiliki cukup sokongan untuk memintas Anwar?
Yang kedua, nama Anwar sudah dipersetujui bersama sebagai bakal Perdana Menteri ke-8 untuk menggantikan Tun Mahathir Mohamad dan untuk mengubahnya, ia tentulah bukan mudah dan perlu putar semula proses persetujuan itu.
Jika ada yang mahu memutar semula proses itu, mampukah ia dilakukan dan siapa yang sudi menyokongnya?
Harap-harap tidak sukar untuk mereka yang berhajat itu faham realiti yang ada di depan mata.
Atau jika masih tak mahu faham, biarkan saja mereka terus bermimpi!!
(ShahbudinHusin 25/10/2019)

0

0

votes
Article Rating
Kongsikan artikel ini


RONNIE LIU ADALAH SUARA PENYELAMAT, PATUT ADA 100 LAGI SEPERTINYA DALAM PH

Jika diperhalusi, walaupun kenyataan AJK Pusat DAP, Ronnie Liu berkaitan Tun Mahathir Mohamad dan Bersatu baru-baru ini dilihat kasar dan tidak wajar, niat beliau tidak lain adalah untuk memastikan PH sentiasa berada di landangan perjuangannya yang sebenar.
Lebih daripada itu, kenyataan beliau juga adalah sebagai tindak balas terhadap tindak-tanduk Tun Mahathir sendiri yang selama ini dilihat banyak kekaburan, mengelirukan dan seolah-olah mahu menjadikan PH akhirnya berpecah.
Yang sangat ditakuti, selain petandanya tidak susah untuk dicari, kalau Tun Mahathir sebagai PM7 benar-benar mahu kembali seperti PM4 dahulu yang berkuasa mutlak dan bebas melakukan apa saja mengikut kehendak hatinya.
Dalam hal ini, bukan saja Tun Mahathir, malah semua pendokong PH harus sedar bahawa PH yang mentadbir negara sekarang tidak sama dengan BN dahulu.
Oleh kerana Tun Mahathir diberi kuasa buat kali kedua ini melalui PH, mengembalikan semula watak PM4 yang sinonim dengan BN ke dalam PH tentulah sesuatu yang tidak dialu-alukan sama sekali.
Untuk itu, teguran Ronnie Liu adalah agar Tun Mahathir bukan saja mesti sedar Bersatu yang dipimpinnya hanya mempunyai kerusi yang sedikit, malah juga mesti insaf BN yang pernah dipimpinnya dahulu sudah pun ditolak rakyat.
Dengan PH diberikan mandat mentadbir negara dengan slogan Malaysia Baru, apa yang rakyat mahukan ialah perubahan dan pembaharuan.
Jika rakyat mahukan cara lama tentang bagaimana negara ini diurus dan bagaimana seorang Perdana Menteri berlagak bak maharaja, sama ada dalam politik atau ekonomi, lebih baik mereka kekalkan saja BN untuk terus mentadbir negara ini dalam PRU yang lalu.
Apabila rakyat memilih PH dan sanggup menolak BN yang telah berkuasa selama 60 tahun, keinginan rakyat kepada perubahan dan pembaharuan bukanlah suatu yang main-main.
Bagaimanapun, mempermainkan harapan rakyat dengan banyak berdolak-dalik serta liat menunaikan janji hanya akan menyebabkan mereka hilang kepercayaan kepada PH dan menggelapkan masa depannya, sedangkan mungkin untuk berapa lama lagi Tun Mahathir sudah pun tiada lagi di dunia ini.
Tetapi, meski selepas ketiadaan Tun Mahathir, PH mesti terus hidup dan bernyawa.
PH juga tidak harus dibiarkan mati kerana nafsu tak bertepi yang ada dalam diri Tun Mahathir.
Makanya, tindakan Ronnie Liu mengeluarkan kenyataan kasarnya lebih berupa peringatan kepada Tun Mahathir agar tidak lari daripada landasan perjuangan PH dan tujuannya adalah murni serta suci.
Oleh itu, DAP tidak harus mengambil apa-apa tindakan disiplin terhadapnya, malah Adun Sungai Pelek itu seharusnya diberikan ucapan terima kasih, kalau pun tidak mahu memberinya pingat atau jamuan makan malam.
Dalam menghadapi pelbagai isu semasa yang sesetengahnya macam sengaja dicetuskan oleh Tun Mahathir untuk mewujudkan ketidaktentuan dan perpecahan dalam PH, bukan saja tindakan Ronnie Liu itu harus dialu-alukan, bahkan sepatutnya ada 10 atau 100 lagi watak sepertinya dalam PH.
Kalau semua orang takut bersuara, lemah kerana dedak jawatan dan kedudukan serta selalu tunduk seperti seseorang mengadap maharaja, PH ini tidak akan ke mana-mana serta mati begitu saja akhirnya.
Apakah kita mahu PH ini jadi begitu akhirnya?
Kalau Ronnie Liu dilihat kasar dan kurang ajar, bagaimana dengan Azmin Ali, Khairuddin Abu Hassan, Zuraidah Kamaruddin dan beberapa nama yang lain yang terang-terang menolak konsensus PH berhubung penyerahan jawatan Perdana Menteri kepada Anwar Ibrahim?
Tidakkah mereka itu lebih khianat, pengkhianat dan lahanat kepada PH?
Apakah dalam PH ini hanya menegur dan mengkritik Perdana Menteri saja yang dilihat salah, manakala mengutuk bakal Perdana Menteri yang sudah dipersetujui dianggap tindakan terpuji?
Kepada DAP, sekali lagi ditekankan, Ronnie Liu adalah pembawa suara penyelamat untuk PH dan mengenakan hukuman kepada beliau, apalagi tunduk kepada tekanan Armada Bersatu yang tidak sabar-sabar mahu hukuman dijatuhkan dalam tempoh seminggu, tindakan itu hanya akan membuatkan DAP hilang taringnya.
Jika DAP tunduk dan takut kepada Tun Mahathir sebagaimana semua orang berjaya ditundukkannya di era PM4 dahulu, parti itu bukan saja berpotensi menjadi seperti MCA, malah sekarang pun sudah tiada bezanya dengan MCA.
(ShahbudinHusin 25/10/2019)

0

0

votes
Article Rating
Kongsikan artikel ini


INI PULA DITUJUKAN KEPADA PAS DAN ‘ENAM JAHANAM’ UMNO

Semalam Anwar Ibrahim telah mengulas tentang mereka yang bercita-cita mahu memintas kedudukannya sebagai Perdana Menteri ke-8 menggantikan Tun Mahathir Mohamad.
Jawapan beliau itu boleh diimbas kembali di sini –
https://shahbudindotcom.net/2019/10/25/harap-harap-mereka-mudah-faham.html
Hari ini beliau menjawab pula mengenai pendirian Pas dan enam Ahli Parlimen UMNO yang memberi sokongan kepada Tun Mahathir agar terus menggalas tanggungjawab sehingga tamat penggal.
Sambil tidak terkejut dengan pendirian mereka, Anwar berkata, sokongan pemimpin pembangkang itu tidak relevan memandangkan isu membabitkan perubahan pucuk pimpinan seharusnya dibawa dan diselesaikan dalam mesyuarat Majlis Presiden PH.
“Itu tidak mengapa (sokongan pembangkang termasuk PAS terhadap Tun Mahathir).
“Pembangkang biasalah, hendak timbulkan masalah. Dahulu semasa Barisan Nasional (BN), pembangkang tidak pula disuruh pilih calon Perdana Menteri.
“Ia bukan soal pembangkang. Saya ingat, isu itu juga sudah dijawab Presiden Bersatu? Muhyiddin Yasain, Presiden Amanah, Mohamad Sabu dan Penasihat DAP, Lim Kit Siang serta juga PKR.
“Parti yang berkuasa sekarang yang menentukan siapakah pimpinan yang akan mengetuai negara,” tegas Anwar yang juga merupakan Presiden PKR.
Makanya, sedarkah Pas dan enam Ahli Parlimen UMNO yang digelar “enam jahanam” itu dengan tindakan mereka yang sebenarnya tidak relevan itu?
Selain bagi Pas yang hanya buat kerja sia-sia, enam Ahli Parlimen UMNO terbabit lebih buruk padah yang mereka terima.
Bukan saja kecaman diterima di sana sini, malah Naib Presiden UMNO, Khaled Nordin sendiri tidak mengalu-alukan “enam jahaman” itu datang berkempen di Tanjung Piai.
Mana mereka nak letak muka?
(ShahbudinHusin 26/10/1019)

0

0

votes
Article Rating
Kongsikan artikel ini


MUNGKINKAH MUHYIDDIN AKAN SEKALI LAGI MENGGEGAR MINTA DICEPATKAN JANJI?

Muhyiddin Yassin merupakan satu-satunya pemimpin Bersatu yang sentiasa konsisten dan tidak pernah berubah pendirian berhubung isu peralihan kuasa.
Presiden Bersatu dan Menteri Dalam Negeri itu sentiasa berpegang kepada janji dan persetujuan Anwar Ibrahim adalah pengganti tunggal yang dinamakan sebagai pengganti kepada Tun Mahathir Mohamad yang kini menginjak usia 95 pada tahun depan.
“Perkara ini sesuatu yang semua pemimpin PH telah duduk berunding dan cari kata sepakat…tak usah bergaduh.
“Saya rasa kita tidak boleh mengelak peralihan kuasa…jadi saya kata, biar perkara itu diteliti oleh pemimpin PH…elok berbincang…Tun Mahathir pemimpin utama…Kita tunggu,” katanya lagi.
Berhubung tempoh peralihan kuasa yang masih menjadi pertikaian, Muhyiddin berkata, perkara itu akan dibincangkan secara muafakat oleh PH.
Tetapi, tambah beliau, berdasarkan konsensus dan persetujuan bersama oleh para pemimpin PH, Anwar adalah calon Perdana Menteri ke-8.
Di sebalik ramai pemimpin Bersatu yang lain berbeza pendirian, malah sesetengahnya tanpa rasa malu mahu Tun Mahathir diberikan ruang berkhidmat hingga tamat penggal, tetapi Muhyiddin tetap dengan pendiriannya.
Malah ada di kalangan pemimpin dan ahli Bersatu yang menolak terus kedudukan Anwar sebagai pengganti kepada Tun Mahathir.
Tak tahu apa sebabnya ramai mereka itu tiba-tiba berubah nada, sedangkan kekuatan pembangkang sehingga berjaya menjadi kerajaan adalah diasaskan oleh Anwar sejak 1998 lagi, bahkan semua calon PH bersetuju menggunakan logo PKR untuk bertanding pada PRU14 lalu.
Persetujuan menggunakan logo PKR itu secara tidak langsung adalah pengiktirafan kepada jasa dan sumbangan Anwar.
Dalam hal ini, sementara ramai pemimpin dan ahli Bersatu berubah nada, manakala Tun Mahathir seperti tidak jelas bila mahu menyerahkan kuasanya, keteguhan pendirian Muhyiddin adalah sesuatu yang harus dipuji.
Yang nyata, pendirian Muhyiddin itu tidak lain ialah kerana mahu PH ini terus kekal utuh dan bersatu sebagai pemegang kuasa di negara ini.
Jika janji dimungkiri, sebagaimana dalam banyak urusan lain di dunia ini, maka retaklah kesetiaan dan hancurlah persahabatan.
Kalau PH pecah dan berantakan, siapakah yang untung?
Mengimbas tentang Muhyiddin, beliau sebelum ini beliau pernah bertindak menggesa agar dipercepatkan peralihan kuasa daripada Tun Abdullah Badawi kepada Najib Razak.
Tarikh peralihan kuasa ketika itu pada awalnya dijadualkan pada Jun 2010, tetapi Muhyiddin melihat tarikh itu terlalu lewat dan bimbang jika Najib tidak cukup masa untuk berdepan PRU13.
Atas tindakan Muhyiddin bersuara itu, penyerahan jawatan Perdana Menteri kepada Najib akhirnya dipercepat dan dimuktamadkan pada April 2009.
Apakah, berikutan kekalutan yang nampaknya masih berterusan berhubung tempoh peralihan kuasa daripada Tun Mahathir kepada Anwar sekarang ini, menjadi sesuatu yang mustahil untuk Muhyiddin sekali lagi melakukan kejutan sebagaimana yang pernah dilakukannya kepada Pak Lah sebelum ini?
(ShahbudinHusin 26/10/2019)

0

0

votes
Article Rating
Kongsikan artikel ini


ALHAMDULILLAH, TAPI JANGAN DILAMBAT-LAMBATKAN…..

Setelah sekian lama isu peralihan kuasa ini berlarutan tanpa ketentuan, Tun Mahathir Mohamad akhirnya setuju agar perkara itu dibincangkan dalam Majlis Presiden PH.
“Kalau nak bincang, boleh bincang dalam Majlis Presiden,” kata beliau.
Perdana Menteri berkata, beliau setuju ia dibincangkan kerana dalam Majlis Presiden PH itulah cadangan untuk melantik para pemimpin PH dibuat dahulu.
“….dan juga kedudukan Anwar Ibrahim dan cadangan saya jadi pengerusi serta bakal Perdana Menteri,” katanya pada sidang media bersama wartawan Malaysia di Baku, Azerbaijan sebelum berangkat ke Turkmenistan untuk lawatan rasmi dua hari.
Alhamdulillah, dengan perkembangan ini semoga kekalutan yang sedikit sebanyak telah memecah-belahkan PH akan segera berakhir.
Yang penting, mesyuarat itu mesti diadakan dalam seberapa segera yang boleh dan Majlis Presiden tidak harus bertangguh lagi dalam menetapkan tarikh penyerahan jawatan daripada Tun Mahathir kepada Anwar.
Ada tarikh peralihan, selesailah semua masalah.
(ShahbudinHusin 27/10/2019)

0

0

votes
Article Rating
Kongsikan artikel ini


BERIKUTAN KESEDIAAN TUN M, MESYUARAT MAJLIS PRESIDEN AKAN DATANG MESTI MENETAPKAN TARIKH PENYERAHAN JAWATAN

Semalam, Tun Mahathir menyatakan kesediaannya agar isu peralihan kuasa dibincangkan dalam mesyuarat Majlis Presiden PH.
Ini adalah kali pertama beliau sedia berbuat demikian sejak memegang jawatan Perdana Menteri kira-kira 17 bulan yang lalu.
Sebelum ini, di sebalik pendiriannya sering berubah-ubah berhubung tempoh beliau memegang jawatan Perdana Menteri – mula-mula dua tahun, kemudian dua setengah tahun, seterusnya tiga tahun dan pernah juga mengatakan sehingga ekonomi pulih – beliau tidak pernah sekali pun menyatakan kesediaan agar perkara itu dibincangkan dalam Majlis Presiden.
Sesungguhnya, pendirian terbaru Tun Mahathir ini agak menarik untuk diperhatikan sama ada ia benar-benar menunjukkan keikhlasannya untuk menyerahkan jawatan Perdana Perdana Menteri kepada Anwar Ibrahim atau ini merupakan satu lagi helah politiknya untuk berkuasa dengan lebih lama.
Lebih menarik, sehari selepas menyatakan kesediaan agar isu peralihan itu dibincangkan, beliau juga bercakap tentang kuasa sebenar Majlis Presiden PH itu.
Kata Tun Mahathir, sokongan pembangkang terhadapnya agar terus memegang kuasa sehingga habis penggal hanyalah pandangan mereka, sedangkan yang berkuasa menentukan kedudukannya ialah Majlis Presiden.
“Itu cuma pendapat mereka, yang akan menentukan kedudukan saya sebagai Perdana Menteri ialah Majlis Presiden PH. Kita (Majlis Presiden PH) yang akan putuskan.
“Kalau dulu Majlis Presiden yang cadang saya jadi Perdana Menteri sebelum PRU14, dia ada hak nak suruh saya duduk lama atau bila sampai masanya,” kata Tun Mahathir lagi.
Dengan kesediaan dan adanya sikap terbuka Tun Mahathir itu, adalah penting untuk Majlis Presiden PH mengambil peluang ini untuk membuat suatu keputusan yang muktamad berhubung tarikh peralihan kuasa kepada Anwar.
Tidak kira bila tarikh peralihan kuasa itu hendak dilakukan, tarikhnya mesti ada dan tidak boleh lagi tergantung begitu saja.
Dalam hal ini, hendaklah disedari bahawa bergolaknya PH selama ini adalah kerana ketidaktentuan berhubung tempoh dan bila peralihan kuasa itu sepatutnya dilakukan.
Menginjak hampir dua tahun menerajui kerajaan, soal peralihan kuasa ini mesti sudah ada ketetapan tarikhnya kerana tidak mahu lagi beberapa pihak, terutamanya UMNO dan Pas, dengan mudah terus menjadi penghasut dan batu api untuk memecah-belahkan PH.
PH mesti ada pendirian dan kesatuan hati yang jelas dalam hal ini kerana Tun Mahathir sudah berada dalam usia bonus sekarang.
Menetapkan tarikh peralihan kuasa bukan bererti menolak Tun Mahathir begitu saja, tetapi itulah satu-satunya pilihan untuk masa depan PH sendiri.
Apabila sudah ada tarikh peralihan kuasa, soal kekaburan dan ketidaktentuan tidak berbangkit lagi.
Tun Mahathir, jika ada tempoh masa tiga atau empat bulan lagi sebagai Perdana Menteri sebelum diambil alih oleh Anwar, beliau boleh menumpukan masanya yang berbaki itu untuk menyelesaikan beberapa urusannya yang masih tidak selesai.
Anwar pula, apabila sudah ada tarikh untuk mengambil alih kuasa, bolehlah mula bersiap sedia dan merangka dasar-dasar yang patut untuk mengukuhkan lagi PH dan juga negara.
Yang penting, PH akan kelihatan lebih berpadu dan ada hala tuju yang jelas untuk masa depannya, sementara pembangkang tiada ruang lagi untuk mengambil apa-apa kesempatan dengan tujuan mengeruhkan lagi keadaan.
Kesimpulannya, mesyuarat Majlis Presiden PH akan datang, mahu tidak mahu, mesti membincangkan soal peralihan kuasa dan menetapkan tarikh penyerahan jawatan Perdana Menteri daripada Tun Mahathir kepada Anwar.
Jika tidak, PH akan terus bergolak dan berada dalam ketidak-tentuan untuk tempoh yang lebih masa dan mungkin menutup sama sekali peluangnya untuk mengekalkan kuasa dalam PRU15 akan datang.
(ShahbudinHusin 28/10/2019)

0

0

votes
Article Rating
Kongsikan artikel ini


UNTUK UMAT ISLAM SEJAHTERA, DAP ATAU PAS YANG PATUT TIADA?

Pas baru-baru ini menggesa kerajaan agar mengharamkan DAP kerana menganggap parti itu merbahaya kepada negara.
Beberapa persoalan segera bermain-main di kepala sebaik saja gesaan itu terpapar di dada-dada media.
Pertama, Pas adalah parti pembangkang dan DAP merupakan parti yang membentuk serta menguasai kerajaan PH sekarang ini.
Tidakkah pelik bila parti pembangkang menggesa kerajaan mengharamkan sebuah parti yang sedang berada dalam kerajaan?
Siapa mahu dengar gesaan dan hujah Pas mengenai logik DAP patut diharamkan itu?
Sedarkah Pas akan hakikat tersebut atau mentang-mentang sekarang parti itu menyokong setengah mati agar Tun Mahathir Mohamad jadi Perdana Menteri hingga tamat penggal, maka parti itu merasakan cakapnya mesti didengari oleh Perdana Menteri?
Antara DAP bersama lain-lain parti dalam PH yang telah meletakkan Tun Mahathir sebagai Perdana Menteri berbanding Pas yang hanya sekarang membodek Tun Mahathir, sedangkan sebelum ini mengata Pengerusi PH itu macam-macam seperti sudah tua, patut berada di atas sejadah, nyanyuk dan sekadar layak jadi doktor di klinik 1Malaysia, agaknya cakap siapakah yang lebih Tun Mahathir dengari?
Kedua, bagaimana rupa wajah sebenar Pas bila ditakdirkan mereka ada kuasa nanti?
Adakah dengan gesaan mengharamkan DAP itu, bukan saja DAP, tetapi semua parti yang tidak sebulu drngannya, akan diharamkannya begitu saja bila ia ada ditaddirkan ada kuasa?
Kalau semasa jadi pembangkang pun ghairah nak mengharamkan parti lain, bayangkan bila ada kuasa dalam tangan?
Jangan-jangan semua parti akan diharamkan begitu saja, hanya parti mereka saja yang boleh terus wujud dan menjadi “raja”?
Ketiga, antara DAP dan Pas, mana yang lebih bahaya?
Siapakah yang lebih mengancam dan membawa bahaya kepada umat Islam dengan pendirian yang berbeza mengenai banyak perkara, tetapi menggunakan nama agama untuk mewajarkannya?
Parti manakah yang lebih banyak membawa kekeliruan, menanam kebencian dan permusuhan seperti melabel kafir kepada sesama muslim hanya kerana perbezaan politik?
Tidakkah Pas lupa semasa berkawan dengan DAP dulu, pujian melangit pernah diberikan kepada parti tersebut dan digambarkan bekerjasama dengannya adalah sesuatu yang dibenarkan oleh agama?
Ketika itu, UMNO dimusuhi, dianggap assabiyah dan kafir, tetapi setelah berpeluk cium dengan UMNO, parti itu tiba-tiba jadi wangi dan suci, manakala semua salah dalam negara adalah DAP belaka.
Berdasarkan banyak contoh dan kejadian di depan mata, siapakah yang lebih bahaya sebenarnya?
Untuk memberi keamanan dan mengelakkan perpecahan di kalangan orang Melayu dan Islam yang merupakan penduduk majoriti negara, DAP atau Pas yang sepatutnya tiada di Malaysia ini?
(ShahbudinHusin 28/10/2019)

0

0

votes
Article Rating
Kongsikan artikel ini


BIAR SAJA MCA LAWAN BERSATU DI TANJUNG PIAI….

Sementara PH telah mengumumkan Ketua Bahagian Bersatu, Karmaine Sardini sebagai calonnya bagi PRK Tanjung Piai, BN masih lagi dalam kebuntuan berhubung siapa yang hendak diletakkan sebagai calon.
Dalam majlis pelancaran jentera pilihanraya BN semalam yang sepatutnya disekalikan dengan pengumuman calon, Presiden UMNO, Zahid Hamidi berkata, beliau telah “diarah” untuk tidak tidak berbuat demikian.
Sehubungan itu, katanya, pengumuman calon BN akan dibuat pada hari lain oleh Pengerusi Badan Perhubungan UMNO Johor, Hasni Mohamed.
Kenyataan Zahid Hamidi itu secara tidak langsung mengesahkan berlakunya pertikaian yang ketara antara UMNO dan MCA berhubung calon di Tanjung Piai.
Ketua UMNO Bahagian Tanjung Piai, Jefridin Atan dan Ketua MCA Tanjung Piai, Wee Jeck Seng adalah mereka yang terlibat dalam perebutan untuk menjadi calon itu.
Walaupun dalam beberapa pilihanraya lepas, kerusi Tanjung Piai ditandingi oleh MCA, tetapi UMNO berhasrat mahu bertanding di kawasan itu kali ini.
Di samping majoriti kemenangan PH dalam PRU14 lalu hanya 524 undi, ditambah dengan perkembangan politik semasa yang memperlihatkan sokongan pengundi kepada kerajaan makin merosot, ia dengan sendirinya menjadikan UMNO Tanjung Piai dan Jefridin tambah ghairah untuk merebut kerusi itu.
Mereka bukan saja yakin dapat memenangi PRK ini, tetapi difahamkan sudah ada ugutan akan memboikotnya jika MCA yang dipilih sebagai calon.
Berdasarkan hakikat bahawa Tanjung Piai memang kerusi MCA dan kepentingan jangka panjang BN untuk mendapatkan sokongan pengundi kaum Cina, Zahid Hamidi seharusnya tidak perlu berfikir panjang dan tidak memperdulikan sebarang ugutan yang cuba ditimbulkan.
Biar saja MCA bertanding sebagai meneruskan persefahaman yang sudah sekian lama terjalin antara parti-parti dalam BN.
Jika persefahaman itu dicabuli atas kepentingan nafsu, kehendak kerusi dan mahu bergelar YB, pengundi bukan Melayu di seluruh negara akan terus jauh hati terhadap BN.
Lagi pula, untuk apa UMNO bersungguh-sungguh mahukan kerusi Tanjung Piai dalam PRK ini kerana ia tidak mengubah apa-apa kedudukan kerajaan yang ada sekarang.
Bagi Bersatu, ia memang mahu mempertahankan Tanjung Piai kerana itu adalah kerusi yang dimenanginya dalam PRU14 lalu.
Tetapi, apa mustahaknya untuk UMNO kerana menang atau kalah, tidak ada apa-apa yang berubah?
Bahkan jika UMNO bertanding dan katalah Jefridin dapat mengalahkah calon Bersatu, Karmaine, tetapi ia tetap akan membawa “kecederaan” kepada hati dan perasaan pengundi bukan Melayu di seluruh negara kerana UMNO dilihat mulai tamak dan tiada lagi kompromi dalam perjuangannya.
Dengan itu, tanpa sokongan bukan Melayu, mampukah BN memberi cabaran yang meyakinkan dalam PRU akan datang?
(ShahbudinHusin 29/10/2019)

0

0

votes
Article Rating
Kongsikan artikel ini


ZURAIDAH CAKAP TAK SERUPA BIKIN, MAHU ANWAR ‘MOVE ON’ TAPI DIA SENDIRI TAK PERNAH ‘MOVE ON’

Ketua Wanita PH, Zuraida Kamaruddin berkata, gabungan itu tidak perlu lagi menyentuh atau membincangkan mengenai isu peralihan kuasa Perdana Menteri ke-8.
Menurut Zuraida yang juga Menteri Perumahan dan Kerajaan Tempatan, ini kerana sudah tiba masanya pemimpin PH mula bekerja dan memberi perkhidmatan kepada rakyat.
“Kita dah tak nak sentuh isu ini. Tiada lagi isu Perdana Menteri ke-8, tak ada lagi isu pengkhianatan.
“Kita kena ‘move on’ dan mula buat kerja dan fokus kepada ekonomi dan beri perkhidmatan kepada rakyat,” kata beliau.
Zuraida berkata demikian sebagai mengulas ucapan Presiden PKR, Anwar Ibrahim mengesahkan adanya cubaan menghalang beliau daripada menggantikan Tun Mahathir Mohamad sebagai Perdana Menteri.
Anwar ketika berucap dalam Kongres PKR di Sabah semalam mengesahkan memang ada ‘pengkhianat’ yang mahu menghalang peralihan kuasa yang sudah dipersetujui kepadanya.
Tanpa menamakan siapa, Anwar berkata pengkhianat itu banyak membuat tuduhan yang seolah-olah menunjukkan beliau tidak sabar untuk menjadi Perdana Menteri.
Sementara itu, mengulas tuntutannya berhubung mesyuarat rekonsiliasi, Zuraida yang juga Naib Presiden PKR berkata beliau masih menunggu.
“Saya masih menunggu. Saya menunggu,” katanya ringkas.
Anwar pada 17 September menegaskan tidak bersedia dengan tuntutan anggota Parlimen Ampang itu agar mesyuarat rekonsiliasi diadakan antara Presiden PKR itu dan pihak dalam parti itu yang tidak berpuas hati dengannya.
Sebaliknya, kata Anwar, beliau boleh berjumpa dengan mereka dalam banyak mesyuarat biasa PKR yang mereka pulaukan.
Tegas beliau, mesyuarat biro politik PKR diadakan setiap Rabu, manakala mesyuarat Majlis Pimpinan Pusat (MPP) parti itu pula diadakan pada setiap bulan dan mereka ada banyak ruang terbuka untuk berjumpa dengannya.
Tidaklah sukar memahami bahawa kata-kata Zuraidah berkenaan “move on” itu sebenarnya lebih ditujukan kepada Anwar berbanding sesiapa yang lain.
Selain beliau secara khusus mengulas ucapan Anwar di Konvensyen UMNO Sabah berkenaan isu peralihan kuasa, kebelakangan ini memang terlihat Presiden PKR itu sendiri yang banyak mengulas mengenainya.
Tetapi, ulasan Anwar adalah berdasarkan pertanyaan wartawan atau Ahli-Ahli Parlimen yang ingin tahu dengan lebih jelas berhubung peralihan kuasa yang masih lagi kabur sehingga ini.
Seolah-olah dengan kata-kata Zuraidah itu, Anwar sekarang tidak “move on” dan hanya menumpu kepada cita-citanya menjadi Perdana Menteri semata-mata.
Soalnya, sementara Zuraidah menegur Anwar seperti tidak “move on”, apakah beliau sendiri sudah “move on”?
Kenapa beliau tak habis-habis menunggu mesyuarat rekonsilasisi dengan Anwar, tetapi masih enggan hadir mesyuarat PKR?
Bukankah jika beliau sendiri “move on”, beliau sepatutnya terlebih dahulu menunjukkan teladan dengan hdir mesyuarat PKR, baik mesyuarat mingguan biro politik atau mesyuarat bulanan MPP?
Kenapa masih tak “move on” lagi, tapi pandai pula mahu Anwar “move on”?
Cehhh….cakap tak serupa bikin betul perempuan ni!!!
(ShahbudinHusin 29/10/2019)

0

0

votes
Article Rating
Kongsikan artikel ini


ALAMAK….TUNGGU APEC 2020 PULAK?

Meskipun tempoh dua tahun Tun Mahathir Mohamad menjadi Perdana Menteri ialah Mei 2020 dan di waktu yang sama tarikh peralihan kuasa masih jadi tanda-tanya, kini satu lagi khabar angin muncul menjadi bualan ramai.
Sumber PH memberitahu, Tun Mahathir dikatakan hanya sedia berundur dan melakukan peralihan kuasa selepas Sidang Kemuncak Kerjasama Ekonomi Asia Pasifik yang dijadual diadakan di negara ini pada November 2020.
Kata sumber PH itu, adalah penting dan sesuatu yang bermaruah untuk Tun Mahathir menghadiri persidangan antarabangsa Apec 2020 yang turut akan dihadiri pemimpin dunia seperti Presiden Xi Jinping dari China.
”Walaupun ada sesetengah pihak berpendapat Perdana Menteri perlu menyerahkan jawatan tersebut kepada Anwar Ibrahim selepas dua tahun, namun ada pemimpin PH yang mempunyai pandangan lain.
“Ada yang berpendapat Tun Mahathir harus menjadi pemimpin pilihan rakyat pertama di dunia yang mempengerusikan mesyuarat APEC sebanyak dua kali.
“Keadaan itu akan membolehkan beliau menyerahkan jawatan dalam keadaan yang baik,” kata sumber itu lagi.
Apakah semua ini ada kaitan dengan kesediaan Tun Mahathir baru-baru yang terbuka agar soal peralihan kuasa dibincangkan dalam Majlis Presiden PH?
Dengan adanya alasan Apec 2020, apakah Tun Mahathir akan meminta Majlis Presiden PH agar sedia memberinya tempoh meneruskan tugas sehingga November 2020?
Kalau begitu, bilakah tarikh penyerahan jawatan kepada Anwar?
Disember 2020? Februari 2021?
Mei 2021?
Atau tarikhnya akan terus dianjak lagi selepas itu dengan alasan adanya persidangan antarabangsa yang lain pula?
(ShahbudinHusin 30/10/2019)

0

0

votes
Article Rating
Kongsikan artikel ini


MUNGKINKAH SEJARAH TELUK INTAN AKAN BERULANG DI TANJUNG PIAI?

Walaupun BN hanya akan mengumumkan calon PRK Tanjung Piai pada malam ini, tetapi teka-teki mengenainya tidak lagi menimbulkan rasa suspen kepada sesiapa.
Seperti yang dijangka, beserta desakan berterusan MCA agar kerusi Tanjung Piai dikekalkan milik mereka, BN akhirnya akur dengan kehendak itu.
Dalam mesyuarat bersama UMNO, MCA dan MIC semalam, difahamkan sudah diputuskan secara muktamad bahawa MCA yang akan bertanding di Tanjung Piai.
Wajah gembira Presiden MCA, Wee Ka Siong selepas mesyuarat semalam adalah perkhabaran yang menyenangkan buat parti itu.
Diberitakan juga, calon BN yang kalah 524 undi pada PRU14 lalu, Wee Jeck Seng akan dijadikan pertaruhan sekali lagi di Tanjung Piai ini.
Bermakna, setakat ini akan berlaku pertandingan tiga penjuru di Tanjung Piai iaitu PH diwakili oleh Karmaine Sardini daripada Bersatu, BN oleh Wee Jeck Seng daripada MCA dan Gerakan yang meletakkan Wendy Subramaniam sebagai calonnya.
Bagaimanapun, pertarungan sebenar adalah antara PH dan BN, sementara Gerakan sekadar untuk memecahkan undi bukan Melayu semata-mata yang belum diketahui sejauh mana mampu dilakukannya.
Walaupun bertembung dengan MCA, tetapi ia tetap merupakan pertarungan yang tidak mudah buat PH untuk mengekalkan kerusi Tanjung Piai di mana faktor utama menyukarkan untuk mengekalkan kemenangan adalah kerana UMNO dan Pas sudah bekerjasama sekarang ini.
Malah, sudah ada cakap-cakap yang mengatakan PRK Tanjung Piai ini bakal mengulangi sejarah PRK Teluk Intan pada 2014 lalu.
Pada PRK Teluk Intan itu, BN diwakili oleh Mah Siew Keong, manakala DAP mempertaruhkan Dyana Sofya sebagai calonnya.
PRK Teluk Intan itu diadakan berikutan kematian wakilnya, Seah Leong Peng daripada DAP.
Di sebalik banyak pihak ketika itu meramalkan DAP mampu mengekalkan kerusi Teluk Intan, tetapi akhirnya BN membuat kejutan dengan kemenangan tipis sebanyak 238 undi.
Berdasarkan perkembangan semasa, mungkinkah sejarah Teluk Intan akan berulang di Tanjung Piai pada 16 November nanti?
(ShahbudinHusin 30/10/2019)

0

0

votes
Article Rating
Kongsikan artikel ini


SEBAB ITU KITA JANGAN TERLAMPAU BERSIKAP PERKAUMAN….

Berikutan akhirnya BN meletakkan calon MCA di Tanjung Piai, bukan saja UMNO, malah Pas yang merupakan rakan kerjasamanya juga menerima kecaman serta kritikan daripada pelbagai sudut.
UMNO didawa tunduk kepada kaum Cina, UMNO bukan pejuang Melayu, MCA lebih hebat daripada UMNO, kempen BMF atau Buy Muslim First jadi tidak bermakna dan macam-macam lagi serangan bertalu-talu datang menimpa.
Sejak semalam, bukan saja banyak kecaman ditujukan kepada UMNO berikutan perkara itu, malah tentera siber UMNO pun nampaknya sibuk mempertahankan diri tentang kewajaran memberikan MCA bertanding di Tanjung Piai itu.
Pas pula turut dilemparkan dengan pelbagai kritikan, termasuk diketengahkan semula beberapa kenyataan media Hadi Awang sebelum ini yang menyebut tentang perlunya orang Islam mengundi calon Islam dan mengutamakan pemimpin beragama Islam.
Sebetulnya, dalam konteks Malaysia yang berbilang kaum serta agama dan BN sendiri merupakan parti yang dianggotai oleh UMNO, MCA dan MIC, meletakkan calon Melayu atau bukan Melayu di sesuatu kawasan bukanlah isu besar, malah suatu keperluan.
Untuk mentadbir negara, mana-mana parti sekali pun perlukan sokongan daripada semua kaum. Tidak mungkin dengan sokongan satu-satu kaum saja sesiapa dapat mentadbir negara ini.
Maka, tidak ada salahnya meletakkan MCA atau calon bangsa Cina atau MIC (India) bertanding di mana-mana kawasan yang difikirkan sesuai.
Tambahan lagi, dalam konteks Tanjung Piai misalnya, kerusi itu memang kouta MCA sejak ia diwujudkan pada 2004 lagi.
Maka, di mana salahnya memberi semula MCA peluang bertanding di situ?
Apa yang salah ialah sikap UMNO sendiri yang terjerumus kepada politik kaum dan agama yang keterlaluan sejak kebelakangan ini, terutama sejak berkawan dan bekerjasama dengan Pas.
Sikit sikit Melayu, sikit sikit Islam dan seolah-olah kaum lain tiada hak di negara ini.
UMNO tidak harus terperangkap dengan sikap melampau Pas yang melihat kaum Cina adalah sama seperti DAP. Bermusuh dengan DAP tidak seharusnya bermusuh dengan semua pengundi Cina secara pukul rata.
Fikirlah bahawa Pas yang dulu hanya berjuang atas nama Islam, tetapi kini turut sama tebal berjiwa Melayu dan anti DAPnya hanya mampu berkuasa di Kelantan dan Terengganu saja.
Jika begitu sikap Pas, selama-lamanya hanya Kelantan dan Terengganu sajalah tapak untuk parti itu bergelumang dan berkubang.
Hanya apabila Pas bersikap terbuka seperti beberapa tahun sebelum ini saia mereka dapat menang di Selangor, Johor, Perak, Wilayah Persekutuan dan beberapa negeri yang lain.
Apabila kembali semula kepada sikap perjuangan memusuhi kaum dan bangsa lain, Pas akhirnya tidak mampu ke mana-mana, kecuali Kelantan dan Terengganu saja.
Dalam konteks Tanjung Piai khususnya dan lain-lain kawasan amnya, baik kepada BN atau PH, meletakkan sesiapa juga sebagai calon tidak harus dilihat daripada sudut kaum dan agama semata-mata.
Ia adalah berdasarkan kesesuaian dan adanya kerjasama kedua-dua pihak, baik BN atau PH, dengan semua kaum dan perlunya sokongan yang pelbagai untuk mencapai kemenangan.
Jika hari ini UMNO dan BN menerima kesan dan serangan berhubung tindakan meletakkan MCA bertanding di Tanjung Piai, ia tidak lain berpunca daripada salah serta silap mereka sendiri yang suka bermain sentimen kaum secara keterlaluan kebelakangan ini.
Sikit-sikit apa yang berlaku dalam PH, semua disalahkan DAP dan orang Cina, meskipun bukan itu hakikatnya.
Tetapi, untuk menunjukkan mereka lebih berjuang untuk Melayu kononnya, tambahan pula dikipas oleh Pas, itulah yang dilakukan oleh UMNO sejak akhir-akhir ini.
Sedarlah, politik kaum yang melampau tidak akan membawa sesebuah parti itu ke mana-mana, malah akhirnya akan menikam diri sendiri apabila dalam waktu yang lain kita sebenarnya memerlukan sokongan semua untuk meraih kemenangan.
Sudah insafkah UMNO atau selepas Tanjung Piai nanti, mereka akan kembali kepada perkauman semula?
(ShahbudinHusin 31/10/2019)

0

0

votes
Article Rating
Kongsikan artikel ini